Mengapa Anda Patut ‘Restart’ Telefon Pintar Sekurang-Kurangnya Sekali Seminggu?

Untuk kebanyakan dari kita, telefon pintar merupakan alat penting yang memberi impak terhadap bagaimana kita berkomunikasi, dan juga melihat atau membaca berita-berita baharu dalam masa sekelip mata.

Akan tetapi dalam konteks telefon pintar sebagai alat, adakah anda turut menjaga ‘kesihatan’ telefon pintar dengan betul dan selayaknya?

Tahukah anda hanya dengan menghidupkan semula telefon pintar atau mematikannya, telefon anda akan mempunyai kesihatan yang lebih baik.

Namun, kenapa? Kenapa perlu menghidupkan semula telefon pintar? Jika gunakan sahaja tanpa perlu hidupkan semula, apa bezanya pula?

Kenapa Perlu Hidupkan Semula Telefon Pintar?

Ada pelbagai sebab mengapa anda perlu hidupkan semula telefon pintar yang secara jangka masa panjang akan memastikan prestasi telefon pintar kekal lancar.

Nampak macam tidak percaya kerana terlalu banyak kelebihan yang boleh didapati hanya dengan menghidupkan semula telefon pintar. Namun, itu adalah hakikatnya.

Bob Motamedi, seorang konsultan teknologi berpangkalan di Los Angeles ada menjelaskan mengapa kita patut menghidupkan semula telefon pintar.

Menurutnya, untuk penggunaan seharian, aplikasi yang ditutup sebenarnya bukanlah ditutup sepenuhnya. Sebaliknya aplikasi tersebut hanyalah diletakkan pada keadaan yang membolehkan ia dibuka lebih pantas pada masa seterusnya.

Jika difikirkan, dalam seharian sememangnya banyak aplikasi yang kita sebagai pengguna buka. Kemudiannya aplikasi-aplikasi yang pelbagai ini perlahan-perlahan memakan memori dan juga kuasa bateri.

Sehingga satu tahap, anda terfikir “kenapa telefon pintar yang digunakan baterinya habis terlalu cepat“?

Namun, hanya dengan menghidupkan semula telefon pintar, kesemua aplikasi akan pergi sepenuhnya, memori pula akan balik ke asal, dan membuang segala benda pelik yang anda pernah buka sebelum ini yang menghabiskan bateri telefon pintar.

Aplikasi crash adalah disebabkan dari pelbagai faktor. Namun kebiasaannya kita sudah faham apabila aplikasi tidak berfungsi seperti yang diingini, kita dengan mudah akan menghidupkan semula telefon pintar.

Namun, jangan ingat jika tiada sebarang aplikasi yang crash, anda tidak perlu menghidupkan semula telefon pintar anda.

Ini adalah kerana setiap kemaskini yang diterima, halaman yang dibuka, aplikasi yang dipasang atau dibuang, kesemuanya akan menambah atau membuang kod di sebalik sistem operasi telefon pintar.

Ada kalanya sesetengah kod ini bercanggah atau tidak sesuai antara satu sama lain menjadikan telefon pintar anda tidak beroperasi dengan seefisien mungkin.

Disebabkan itulah, hanya membuang aplikasi dari senarai menu multi-kerja tidak mencukupi kerana masih terdapat sisa-sisa aplikasi yang tersimpan di sebalik sistem operasi tersebut.

Jadi, jangan tanya lagilah kenapa bateri telefon pintar cepat habis sedangkan pada masa yang sama anda buka aplikasi yang terlampau banyak.

Berapa Banyak Kali Perlu Hidupkan Semula?

Tiada aras piawaian yang ditetapkan berapa kali anda perlu hidupkan kerana kita semua menggunakan telefon pintar setiap hari dan ‘tanpa henti’.

Namun sebagai norma, anda digalakkan untuk menghidupkan semula telefon pintar anda sekurang-kurangnya sekali seminggu.

Disebabkan proses menghidupkan telefon pintar tidak mengambil masa yang lama, jika anda menghidupkannya semula lebih dari sekali dalam masa seminggu pun tidak menjadi masalah.

Asalkan anda ada menghidupkan semula telefon pintar dan menjadikannya kebiasaan ketika menggunakan telefon pintar.

Walaupun perbuatan menghidupkan semula telefon pintar nampak ringkas, disebalik proses ini jugalah terkandungnya antara kaedah mudah bagaimana anda boleh menjaga kesihatan telefon pintar anda.

Dengan menghidupkan semula telefon pintar sekurang-kurangnya seminggu sekali, bukan sahaja anda boleh mengelakkan masalah aplikasi atau sistem perisian crash yang tidak diduga, malah turut boleh memanjangkan jangka hayat telefon pintar.

Dan yang paling penting, sudahkan anda hidupkan semula telefon pintar anda hari ini?

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minat baju tradisi dorong buka kedai jahitan sendiri

KOTA KINABALU: Bermula hanya sebagai tukang gunting kain di kedai jahitan bekas majikannya, Norhayati Ajirul, 46, menimba kemahiran menghasilkan busana tradisi masyarakat Kadazandusun.

Malah, beliau menerima banyak tempahan sejak menceburi bidang itu secara serius sejak empat tahun lalu, terutama menjelang Pesta Kaamatan, antara sambutan perayaan etnik terbesar di Sabah.

Berketurunan Bajau dan berasal dari Kudat, Norhayati mula bekerja sebagai jurujual di kedai kosmetik dan bengkel jahitan pada 1999, malah sering membantu majikannya ketika itu memotong kain untuk dijadikan pakaian tradisi.

Minat mendalam terhadap koleksi pakaian tradisi masyarakat itu mendorongnya berhenti kerja sebagai jurujual pada 2014 untuk menceburi bidang jahitan secara serius, termasuk mengusahakan kedai jahitnya sendiri.

“Rekaan unik dan berwarna-warni membuatkan saya cukup tertarik kepada koleksi pakaian tradisi, terutama masyarakat Kadazandusun. Justeru, bila diberi peluang membantu majikan memotong dan menjahit baju tradisi, ia makin menambah minat itu.

“Saya tidak belajar secara formal, cuma sekadar menimba pengalaman dan kemahiran daripada bekas majikan. Ini yang mendorong minat saya untuk menceburi perniagaan kedai jahitan,” katanya ketika ditemui, di sini hari ini.

Ibu kepada empat cahaya mata berusia 16 tahun hingga 29 tahun itu, berkata baju tradisi Kadazandusun yang dijahit dan dijual di kedainya turut mendapat sambutan daripada pelancong luar, termasuk dari Filipina dan Jerman.

“Saya membuat baju tradisi masyarakat Kadazandusun antaranya dari Penampang, Papar, Tambunan dan Kota Belud. Selain baju tradisi Kadazandusun, saya juga pandai membuat baju tradisi masyarakat Bajau,” kata nenek kepada lima cucu ini.

Mengenai tempahan diterima pada Pesta Kaamatan tahun ini, Norhayati berkata beliau menerima puluhan tempahan baju tradisi sejak Mac lalu sebelum tibanya musim Pesta Kaamatan yang diraikan pada setiap Mei.

Katanya, walaupun permintaan baju tradisi seumpama itu sentiasa diterima sepanjang tahun, namun ia meningkat apabila menjelang perayaan yang disambut bagi menghormati semangat padi itu.

“Syukur, tahun ini ada peningkatan (tempahan). Lebih 50 helai ditempah, malah saya juga menjual pelbagai baju tradisi siap yang boleh terus dibeli pelanggan. Pada Pesta Kaamatan kali ini, saya banyak menerima tempahan untuk baju tradisi suku kaum Dusun Tindal Kota Belud iaitu Sinipak dan baju tradisi Murut.

“Biasanya, untuk menyiapkan satu baju tradisi ia akan mengambil masa kira-kira seminggu. Upah upah menjahit atau membeli baju siap adalah sama, namun sekiranya pelanggan membeli pakaian siap, tawar-menawar harga masih boleh dibuat,” katanya.

Norhayati berkata, harga baju tradisi pula adalah RM300 hingga lebih RM1,000 sehelai bergantung rekaan. – Berita Harian


Cukup-Cukuplah BN Perintah Sabah – Shafie

KENINGAU:‘Kalau kita mampu tumbangkan Umno dan BN semasa mereka berkuasa, tidakkan kita tidak boleh tumbangkan mereka semasa kita berkuasa di Sabah’.

Demikian gesaan dibuat Presiden Parti Warisan Sabah (Warisan) Datuk Seri Panglima Mohd Shafie Apdal terhadap semua jentera pilihan raya Warisan Plus.

Beliau berkata, Warisan Plus kena pastikan gabungan Warisan, Pertubuhan Kinabalu Progresif Bersatu (UPKO), Parti Keadilan Rakyat (PKR), Parti Tindakan Demokratik (DAP) dan Parti Amanah Negara (AMANAH) memenangi semua kerusi yang ditandingi.

“Kalau kalah satu kerusi itu akan memungkinkan kita tidak menjadi kerajaan di Sabah. Memang bukan mudah untuk menentukan siapa calon tapi, bila kita meletakkan calon gabungan kita, undilah calon itu.

“Kita tidak mahu BN, Umno, BERSATU, Pas bertapak di bumi Sabah,” katanya semasa berucap dalam Majlis Pelancaran Jentera Warisan Plus sempena Pilihan Raya Negeri Sabah (PRN) ke-16, di sini semalam.

Ketua Menteri ini berkata, jangan bila Warisan Plus mengumumkan calon, calon itu tidak kena di hati ahli-ahli gabungan, mereka terus mengundi BN. Itu yang dibimbangi.

Katanya, jangan disebabkan tidak mahu mengundi calon, ahli-ahli di peringkat bawah berpecah. Itu yang cuba ditangani dengan baik.

“Mungkin keputusan kita tidak selaras dengan keadaan yang diharapkan tapi permuafakatan itu penting sama ada di Kalabakan, Sindumin dan Labuan, kerjasama kita perlu ada kebulatan. Maka, mulai hari ini semua jentera perlu bersatu dan berpadu. BN sudah cukup memerintah Sabah, Umno sudah perintah dan kita masih dalam keadaan daif,” jelasnya.

Penyandang Ahli Dewan Undangan Negeri Senallang ini berkata, perubahan perlu dilakukan demi masa depan Sabah.

Dalam pada itu, Mohd Shafie mengingatkan jentera Warisan Plus agar memberi keutamaan kepada kehendak rakyat dalam pilihan raya kali ini.

“Kita kena faham dan tahu, pilihan raya ini bukan kehendak kita semata-mata perlu kita utamakan, kehendak rakyat di negeri Sabah ini yang perlu kita utamakan.

“Tidak akan ada yang akan pernah puas (hati) mengenai calon. Penting bagi kita, kita ada jelas dalam pemikiran kita, pilihan raya ini kita mahu pastikan kuasa balik kepada kita dalam perjuangan ini.

“Untuk memungkinkan kita boleh berkuasa balik ialah kerjasama kita, In God We Trust, Unite We Must (Percaya Kepada Tuhan, Kita Perlu Bersepadu) dan bukannya In Party We Trust, Devide We Must (Percaya kepada Parti, Kita Perlu Berpecah).

“Penting bagi kita untuk melawan menentang UMNO, BERSATU,LDP, SAPP,” ujarnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Mangsa Banjir Di Sabah Dibenarkan Pulang Hari Ini

KOTA KINABALU, 28 Mei : Lebih ramai mangsa banjir di Beaufort dibenarkan pulang ke rumah masing-masing pagi ini dengan hanya 118 mangsa daripada 27 keluarga yang tinggal di sebuah pusat pemindahan sementara (PPS) berbanding 602 orang daripada 155 keluarga, petang semalam.

Berikutan keadaan banjir di kawasan berkenaan beransur pulih, Jawatankuasa Pengurusan Bencana Negeri Sabah dalam kenyataan memaklumkan tiga PPS di daerah berkenaan ditutup pagi ini.

“Hanya PPS di Dewan DSP Mohd Dun Banir beroperasi pagi ini dan pihak kami kini sedang memantau situasi banjir di Beaufort bagi memastikan keadaan selamat sebelum membenarkan mangsa banjir pulang ke rumah,” menurut kenyataan itu.

Banjir bermula 20 Mei lepas akibat hujan lebat berterusan itu menjejaskan 47 kampung di Tenom dan 75 kampung di Beaufort. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nasib si piatu

New Delhi: Seorang remaja terpaksa berjalan kaki sejauh lima kilometer dengan membawa mayat ibunya di atas basikal untuk dikebumikan di tempat lain kerana jiran enggan membantu disebabkan keluarganya daripada kasta rendah.

Satu rakaman menyayat hati menunjukkan remaja terbabit, Saroj, 17, berjalan kaki di Odisha, India dengan mayat ibunya, Janki, 45, yang dibawa untuk dikebumikan di kawasan hutan.

Dia yang kematian bapa sejak berusia tujuh tahun terpaksa menggali sendiri kubur untuk ibunya tanpa bantuan sesiapa.

Mirror Online melaporkan, dia sebelum itu sempat meminta pertolongan jirannya di Karlabahali selepas ibunya pengsan dan meninggal dunia ketika berjalan untuk mengambil air.

Dia meminta bantuan mereka untuk membakar mayat ibunya namun tidak diendahkan semata-mata dia berasal daripada keluarga kasta rendah.

Menerusi rakaman itu, dia ditanya seorang lelaki apa yang dibawanya di atas basikal.

Dengan nada sedih, remaja itu menjawab: “Ini ibu saya.”

Sementara itu, India Today melaporkan, Janki berkahwin dengan seorang lelaki berasal dari daerah Sundergarh 10 tahun lalu.

Selepas suaminya meninggal dunia, dia hidup bersama seorang anak lelaki dan perempuan di kampung terbabit.

Sistem kasta di India yang dipercayai berusia lebih 3,000 tahun masih diamalkan secara meluas di kawasan terpencil biarpun perlembagaan India mengharamkan diskriminasi berdasarkan kasta sejak 1950. – Agensi


Terus Bermimpi Kerajaan Sabah Akan Tumbang, Kata Pemimpin Warisan

KOTA KINABALU: Pemimpin Warisan menolak dakwaan Umno Sabah yang kerajaan negeri akan tumbang tidak lagi seperti negeri lain pimpinan Pakatan Harapan di Semenanjung.

Naib Presiden Warisan, Junz Wong dan Ketua Pemudanya, Azis Jamman, meminta Ketua Pemuda Umno Sabah, Abdul Aziz Julkarnain “untuk terus bermimpi” kerana Adun negeri itu menyokong penuh Ketua Menteri, Shafie Apdal.

Wong berkata, setiap Adun mahu memainkan peranan untuk menjadikan Sabah sebagai tempat lebih baik bagi generasi akan datang, kecuali pembangkang.

“Inilah Sabah Baru di mana semua orang fokus membina semula negeri — bukannya merompak kekayaan Sabah.

“Saya percaya kebanyakan, jika bukan semua, bersama Shafie dan kerajaan Sabah pimpinan Warisan.

“Kami masih dalam keadaan baik. Semua sekutu kami — Upko, PKR dan DAP — berazam untuk melihat perubahan sebenar bagi semua rakyat Sabah,” katanya hari ini.

Semalam, Aziz mendakwa kira-kira 24 Adun Sabah yang tidak hadir satu acara menyokong Shafie oleh beberapa pemimpin daripada gabungan negeri itu ialah tanda kedudukan Warisan sebagai ketua menteri goyah.

Katanya, ia juga petunjuk apa yang bakal berlaku di Sabah, yang kekal bersama Shafie dan sekutu PH, walaupun selepas kejatuhan kerajaan PH di Putrajaya Februari lalu.

Wong yang juga menteri pertanian dan industri makanan Sabah, menolak kenyataan itu dengan mendakwa banyak parti lawan mahu menyertai gabungan negeri berkenaan.

“Kepada mereka yang mahu melompat (ke Perikatan Nasional), saya hanya boleh ucapkan semoga berjaya.

“Sejujurnya, saya tidak fikir ada yang akan berbuat demikian. Malah, lebih ramai yang mahu ke sini — anda hanya tunggu dan lihat.”

Azis meminta ketua Pemuda Umno Sabah tidak meneruskan idea partinya dan sekutu dalam PN menubuhkan kerajaan “pintu belakang” di negeri itu.

Beliau menyifatkan cubaan Umno menimbulkan rasa tidak puas hati yang didakwa berlaku dalam kalangan Adun apabila gagal menghadiri acara menyokong Shafie itu adalah dangkal kerana ia hanya bertujuan mengelirukan rakyat.

“Ia adalah usaha baik untuk bermain dengan isu. Kami tahu mereka sebenarnya cuba meyakinkan wakil rakyat kami untuk melakukan perkara sama seperti yang berlaku di Kedah atau semasa Langkah Sheraton.

“Tetapi, kekuatan utama kami ialah kekukuhan dalam kalangan pemimpin kami. Jangan terkejut jika Adun mereka yang menyertai kami,” kata bekas timbalan menteri persekutuan itu.

Sementara itu, Wong menasihatkan pembangkang, yang didakwanya terdesak dan kehabisan idea, untuk berhenti membazir masa ke atas “propaganda tidak berguna”.

“Daripada syok sendiri, lebih baik turun padang buat sesuatu yang membina untuk rakyat Sabah.”

Katanya, dalam kerajaan negeri sedia ada, Shafie sentiasa meminta cadangan daripada Adunnya, termasuk wakil rakyat pembangkang.

Bagaimanapun, beliau berkata, keadaan sebaliknya berlaku ketika pemerintahan Barisan Nasional di bawah bekas ketua menteri, Musa Aman.

“Adun menjalani kehidupan tanpa maruah dan pada dasarnya sekadar menuruti perintah dan menjadi robot. Mereka perlu mendiamkan diri dan melakukannya,” kata Wong. – FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Karya Pelajar Kolej Vokasional Keningau Bakal Diterbitkan Di Majalah Sastera UK

KENINGAU: Dua orang pelajar jurusan seni kulinari Kolej Vokasional Keningau, Adra Cheery Sumping (19) dan Fredo Foo Sau Yi (17) meluahkan rasa kegembiraan mereka apabila menerima email menyatakan bahawa cerita pendek (cerpen) serta puisi hasil penulisan mereka akan diterbitkan di sebuah majalah sastera yang berpangkal di Britain.

Majalah tersebut yang diisukan oleh The Margate Bookie iaitu sebuah pertubuhan bukan untung yang melaksanakan pelbagai festival, bengkel dan penerbitan berkenaan dengan sastera dan seni penulisan.

Hasil karya Bahasa Inggeris kedua-dua ini akan diterbitkan pada bulan Mei.

Tema bagi edisi bulan tersebut adalah “reset” (penetapan semula) yang merujuk kepada konsep memulakan kehidupan baru dengan lebih baik setelah menghadapi pelbagai krisis yang diakibatkan oleh pandemik COVID 19.

Adra Cheery telah menulis puisi bertajuk “Turn the Tide” yang merumuskan kesukaran hidup berikutan kelumpuhan ekonomi yang disebabkan oleh pandemic COVID 19.

Puisi tersebut menggesa para pembaca untuk meneroka sumber pendapatan yang baru.

Fredo Foo menulis cerita pendek berjudul “Struggle” yang mengisahkan seorang pelayan restoran yang kehilangan kerja namun gigih mencari peluang kerjaya yang baru dengan menggunakan kemahiran memasaknya.

Dengan bimbingan guru mereka, kedua-dua pelajar ini telah menghantar hasil karya mereka ke majalah tersebut memandangkan ianya bersesuaian dengan tema bagi edisi bulan Mei.

Selain dari karya penulisan mereka yang mewakili Malaysia, terdapat juga karya seni yang yang dihasilkan oleh penulis dan pelukis dari negara Amerika Syarikat, Jerman, Australia dan India yang akan turut diterbitkan dalam koleksi terbitan majalah itu.

Pengarah KV Keningau, Johari @ Jaibet Bin Sabin, menyatakan rasa bangga dengan pencapaian pelajar-pelajar ini.

Dia menyatakan bahawa KV Keningau berhasrat untuk mengasah bakat para pendidik dan pelajarnya dalam bidang seni penulisan kerana ianya mampu memupuk nilai-nilai murni serta pemikiran kreatif.

Seorang pelajar KV Keningau dari jurusan pembuatan kek dan pastri, Audrey Aurora Witer, baru sahaja memenangi anugerah kebangsaan atas komik yang ditulis dan dilakarkan olehnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM301 Juta Diperlukan Atasi Banjir Di Kota Marudu & Pitas

KOTA MARUDU: Kira-kira RM301 juta diperlukan untuk melaksanakan projek tebatan banjir bagi mengatasi masalah banjir yang sering melanda daerah ini dan Pitas.

Timbalan Ketua Menteri Sabah, Datuk Dr Jeffrey Kitingan berkata, peruntukan itu adalah anggaran yang dibuat Jabatan Pengairan dan Saliran (JPS) untuk melaksanakan kerja kejuruteraan sungai.

Menurutnya, ia membabitkan empat sungai utama di kedua-dua daerah di utara Sabah itu, iaitu Sungai Bandau, Sungai Bongon, Sungai Tandek dan Sungai Rasak.

“Ia merangkumi kerja membina permatang di sepanjang sungai, mengorek dan melebarkan sungai, menaik taraf sistem perparitan dan memasang pintu kawalan banjir.

“Bagaimanapun, sebagai penyelesaian jangka pendek, JPS akan melaksanakan projek ad-hoc untuk membersihkan parit yang tersumbat supaya air boleh mengalir dengan lancar kerana parit tersumbat juga satu daripada punca utama banjir,” katanya dalam satu kenyataan selepas taklimat JPS berkaitan isu banjir, di sini, hari ini.

Sementara itu, Jeffrey yang juga Menteri Pertanian dan Perikanan negeri berkata, masalah banjir bukan saja disebabkan infrastruktur, malah turut dikaitkan dengan perubahan iklim global yang menyebabkan hujan luar biasa termasuk di kawasan yang sebelum ini tidak pernah dilanda banjir.

“Kita perlu menjalankan kajian teliti mengenai keadaan dan perilaku sungai, bukan saja di sini tetapi juga di semua daerah di Sabah supaya kita boleh merancang apa yang kita perlu lakukan untuk mencegah banjir,” katanya. – HMetro


Suspek pecah masuk bank diberkas

KOTA KINABALU: Polis bandar raya ini berjaya menyelesaikan kes pecah masuk pejabat Agrobank, di Jalan Gaya, di sini, dalam tempoh 24 jam selepas menahan suspek kes itu pada hari sama jenayah itu berlaku, kelmarin.

Suspek lelaki warga Filipina berumur 43 tahun itu berjaya ditahan pada jam 10.45 malam selepas polis menerima laporan daripada pegawai bank terbabit pada jam 6.05 pagi pada hari yang sama.

Ketua Polis Kota Kinabalu, Asisten Komisioner Habibi Majinji, berkata siasatan mendapati suspek memecah masuk premis berkenaan pada jam 2.04 pagi hari yang sama dan mencuri sebuah komputer riba.

Beliau berkata, seorang pegawai bank terbabit menyedari pejabatnya dipecah masuk berdasarkan keadaan pejabat yang berselerak ketika masuk ke pejabat pagi kelmarin.

“Selepas membuat pemeriksaan, pegawai terbabit menyedari komputer riba yang disimpan dalam pejabat itu sudah hilang dipercayai dicuri.

“Hasil risikan dan siasatan, sepasukan pegawai dan anggota daripada Ibu Pejabat Polis Daerah (IPD) Kota Kinabalu berjaya menahan suspek pada jam 10.45 malam pada hari sama di hadapan stesen minyak Kampung Air,” katanya.

Habibi berkata hasil siasatan lanjut, suspek membawa pihak polis ke sebuah pondok pengawal keselamatan di Asia City dan merampas barangan yang dilaporkan hilang.

Katanya, antara barangan yang dirampas termasuk sebuah komputer riba jenama Sony Vaio berwarna hitam, beg galas warna biru dan sehelai baju T yang disyaki digunakan ketika kejadian.

Kes disiasat mengikut Seksyen 457 Kanun Keseksaan kerana pecah rumah atau premis dan mencuri dengan hukuman penjara sehingga lima tahun dan boleh didenda jika disabitkan kesalahan.


14 PATI Masuk Sabah Secara Haram Berjaya Ditahan

TAWAU: Seramai 14 orang pendatang asing tanpa izin (PATI) warga Indonesia yang cuba memasuki negara ini secara haram berjaya ditahan oleh pasukan Angkatan Tugas Bersama 2 (ATB2) melalui Op Benteng Bersama di Kampung Kurnia Jaya, Tawau, Sabah pada Isnin.

Komander ATB2, Brigadier Jeneral Abdul Karim Ahmad berkata, semasa kejadian pada jam 7.38 malam, Radar Coastal Surveillance Station (CSS) yang dikendalikan ATB2 mengesan pergerakan sebuah bot bergerak dari sempadan negara jiran dalam keadaan mencurigakan.

Pengesanan itu terus dimaklumkan kepada pasukan Quick Reaction Force (QRF) yang sedang membuat rondaan Op Benteng Bersama untuk menjejaki lokasi yang dikenal pasti.

Kesemua PATI terdiri dari tujuh lelaki dewasa berumur antara 19 hingga 41 tahun, lima wanita dewasa berumur antara 21 hingga 48 tahun dan dua kanak-kanak lelaki dan perempuan masing-masing berumur antara 2 hingga 9 tahun.

Kesemuanya didapati tidak memiliki sebarang dokumen pengenalan diri yang sah.

Bagaimanapun, bot yang membawa PATI tersebut gagal dikesan dan dipercayai bersembunyi di kawasan perkampungan atas air itu.

Mereka semua dibawa ke Ibu Pejabat Polis Daerah (IPD) untuk tindakan lanjut dan kes disiasat dibawah seksyen 6(3) Akta Imigresen 1959/63. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majlis MA63 Setuju Cadangan Pindaan Kembalikan Status Sabah & Sarawak Sebagai Rakan Sekutu

KOTA KINABALU, 19 Okt : Majlis Khas Mengenai Perjanjian Malaysia 1963 (MKMA63) telah bersetuju dengan cadangan pindaan membabitkan Perkara 1(2) serta Perkara 160(2) Perlembagaan Persekutuan yang akan mengembalikan status Sabah dan Sarawak sebagai rakan sekutu Semenanjung.

Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili berkata keputusan itu dibuat dalam mesyuarat MKMA63 hampir tiga jam yang dipengerusikan oleh Perdana Menteri Datuk Seri Ismail Sabri Yaakob semalam.

“Pindaan itu akan mentakrifkan semula maksud persekutuan,” menurutnya dalam kenyataan hari ini.

Beliau berkata cadangan itu dibentangkan oleh Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar, yang turut mengetuai Jawatankuasa Kerja Rakan Sekutu MKMA63, sambil menambah pindaan semasa adalah berbeza daripada yang dicadangkan oleh kerajaan Pakatan Harapan pada 2018.

Ongkili juga berkata MKMA63 telah bersetuju dengan cadangan pindaan yang bakal dibentang pada persidangan Parlimen akan datang.

“MKMA63 akan terus membincangkan perkara-perkara tertangguh selain memastikan hak-hak rakyat Sabah dan Sarawak dikembalikan,” katanya.

Menerusi kenyataan sama, Wan Junaidi berkata pindaan itu akan mentakrifkan semula status semua negeri dalam Malaysia selaras dengan Perjanjian Persekutuan Tanah Melayu 1957, MA63 dan kedudukan selepas Singapura keluar pada 1965.

Ongkili pula berkata MKMA63 juga bersetuju memberi kuasa kepada Kerajaan Negeri Sabah dan Sarawak untuk mengeluarkan lesen bagi perikanan laut dalam.

Pada mesyuarat itu, Menteri Pertanian dan Industri Makanan Datuk Seri Dr Ronald Kiandee turt membentangkan cadangan bagi kelulusan MKMA63 untuk memberi kuasa kepada Jabatan Perikanan di Sabah mengeluarkan lesen bagi kapal dan peralatan memancing di lokasi menangkap ikan Zon C yang ketika ini dikendalikan di peringkat persekutuan.

“Pada asalnya, permintaan itu dikemukakan oleh Kerajaan Negeri Sabah namun MKMA63 telah meluluskannya dan ia akan turut diperluas ke Sarawak,” kata Ongkili. – BERNAMA


Sabah tonjol penguasaan

KUALA LUMPUR: Sabah memegang status kuasa besar baharu dalam sukan badminton di peringkat junior apabila membolot empat daripada 12 gelaran yang dipertandingkan di kejohanan Sirkit Junior Kebangsaan (aksi kedua) Divisyen Satu di Johor, hari ini.

Pada aksi pertama di Pulau Pinang, Mac lalu, Sabah berkongsi tiga gelaran bersama-sama Selangor dan Johor.

PASUKAN wanita Sabah ceria ketika meraikan kemenangan di Kejohanan Badminton Sirkit Junior Kebangsaan Divisyen Satu di Johor, hari ini.

Berlangsung di Dewan Persatuan Badminton Johor di Larkin, Sabah memulakan rentak kemenangan menerusi Andrew Aguwell menerusi kategori lelaki perseorangan Bawah 14 tahun.

Pilihan utama itu mengekalkan gelarannya dengan penuh gaya, menewaskan pilihan kedua, Azuan Amirul Imran dari Johor 16-21, 21-12, 25-23.

Arena Satu Samin kemudiannya mengekori jejak apabila menewaskan juara bertahan dari Selangor K Letshanaa 15-21, 21-16, 21-16 dalam tempoh 50 minit sekali gus membalas kekecewaannya di aksi final pertama sebelum ini 11-21, 11-21.

“Jujurnya, saya tidak melakukan persiapan sebaiknya untuk kejohanan ini. Saya terkejut dengan kemenangan ini dan ini adalah kemenangan pertama saya ke atasnya.

“Lawan tidak berupaya menepis corak permainan laju dan agresif yang dipamerkan saya dan pada masa sama, saya mampu menyerap tekanan yang diberikan olehnya,” kata Arena.

Sabah menyapu bersih gelaran dalam kategori perempuan Bawah 14 dengan Jovine Calvin mengekalkan gelarannya dalam acara perseorangan.

Pilihan utama itu menewaskan lawan dari Selangor, Selina Loh Hor Yan 21-19, 21-8.

Dalam acara beregu, Sharlyn Vivian George-Cassey Rynn Rompog menewaskan Nur Adela Nadia-Joinis Clay Shervina 21-15, 24-22 dalam pertarungan final yang disertai wakil dari Sabah.

Jurulatih Sabah, Rompog Imbun yang berterima kasih kepada penaja berkata: “Ini adalah inisiatif sebenar buat kami untuk melihat sesuatu yang lebih penting di Grand Prix (Junior Kebangsaan) Final.

“Kami tidak bersedia sepenuhnya kerana kekangan kewangan. Namun, komitmen dan keinginan untuk menang dipamerkan pemain mengatasi segala-galanya dan kami akan berusaha lebih gigih untuk GP Final.” – Harian Metro


5,586 Kes Positif Baharu Covid-19

PUTRAJAYA: Kementerian Kesihatan melaporkan 5,586 kes baharu Covid-19, menjadikan keseluruhan jangkitan meningkat kepada 734,048 kes.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan tertinggi, dengan 2,212 kes.

Ia disusuli Kuala Lumpur (628), Sarawak (513), Negeri Sembilan (501), Melaka (380), Johor (312), Perak (229), Sabah (190), Pulau Pinang (138), Kelantan (133), Kedah (129), Pahang (118), Labuan (83), Terengganu (16) dan Putrajaya (4).

Perlis ialah satu-satunya negeri yang tidak mencatatkan sebarang kes baharu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong Ambil Alih Pentadbiran Kerajaan Jika Darurat Politik Dilaksana

Kuala Lumpur: Pelaksanaan darurat politik di negara ini memberi kuasa kepada Yang di-Pertuan Agong Al Sultan Abdullah Ri’ayatuddin Al Mustaffa Billah Shah untuk meneruskan jentera pentadbiran kerajaan.

Baginda akan mendapatkan nasihat daripada Perdana Menteri sama ada Kabinet sedia ada dikekalkan, ditukar atau pelantikan baharu dan keputusan akan dibuat mengikut kesesuaian pada hemat Seri Paduka.

Penganalisis Politik Universiti Utara Malaysia (UUM) Prof Dr Ahmad Marthada Mohamed berkata, keadaan itu boleh berlaku apatah lagi dalam keadaan kerajaan mungkin meramalkan kesukaran untuk dapatkan kelulusan belanjawan yang dibentangkan di parlimen pada 6 November ini.

“Ia akan beri kesan kepada kestabilan kerajaan kerana kerajaan dikatakan ada 113 undi. Kalau ada dua atau tiga orang ahli parlimen yang tidak sokong, maka bajet tidak dapat diluluskan.

“Jika itu berlaku, ia akan menimbulkan suasana yang tidak stabil bahawa kerajaan tak dapat sokongan majoriti,” katanya kepada Harian Metro.

Beliau berkata, darurat boleh berlaku dengan tiga keadaan iaitu keselamatan dan keamanan awam, ketenteraman awam dan kesejahteraan ekonomi.

“Kalau ada elemen yang mendatangkan kemudaratan kepada aspek ini, keperluan kepada perlunya darurat mungkin timbul.

“Kabinet boleh mengesyorkan saja manakala proklamasi darurat akan dibuat Seri Paduka mengikut Perkara 150 Perlembagaan Persekutuan,” katanya.

Menurutnya, persepsi mengatakan darurat akan menyebabkan pentadbiran diambil alih tentera perlu diperbetulkan kerana jentera kerajaan akan berjalan seperti biasa.

“Kita bukannya ada isu keselamatan dan ekonomi, ia cuma isu politik. Jadi pentadbiran akan berjalan seperti biasa dengan diketuai Seri Paduka yang mendapat nasihat daripada Kabinet.

“Sidang parlimen masih boleh berjalan seperti biasa, malah belanjawan juga boleh diteruskan. Atau yang kedua, Seri Paduka boleh menangguhkan sidang parlimen, namun perlu ada mekanisme lain untuk meluluskan belanjawan negara,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Akan Umum Bantuan Moratorium & KWSP i-Sinar Dalam Masa Terdekat

KUALA LUMPUR: Kementerian Kewangan akan mengumumkan bantuan sewajarnya meliputi pemberian moratorium dan pengeluaran i-Sinar dalam masa terdekat.

Menterinya, Tengku Datuk Seri Zafrul Tengku Abdul Aziz berkata, kementeriannya sudah mengadakan perbincangan dengan Perdana Menteri, Tan Sri Muhyiddin Yassin dan agensi berkaitan mengenai perkara berkenaan.

“Kerajaan mendengar suara rakyat dan bantuan yang wajar akan diumumkan dalam masa terdekat, InsyaAllah,” katanya dalam hantaran di Facebook hari ini.

Ketika ini pemberian moratorium hanya diberikan kepada peminjam yang terjejas pendapatan atau kehilangan pekerjaan.

Ia tidak hanya terhad kepada kumpulan B40, sebaliknya mereka dari kumpulan M40 atau T20 yang kehilangan pekerjaan juga boleh mengemukakan permohonan.

Mereka juga diberi pilihan untuk mengurangkan bayaran balik ansuran pinjaman sebanyak 50 peratus.

Selain itu, penerima Bantuan Sara Hidup/Bantuan Prihatin Rakyat (BPR), perusahaan mikro dan perusahaan kecil dan sederhana (PKS) dalam sektor yang tidak dibenarkan beroperasi berikutan sekatan pergerakan penuh juga dibenarkan memohon moratorium.

Malah, peminjam M40 dan T20 yang berdepan pengurangan pendapatan juga boleh memohon untuk mengurangkan bayaran ansuran pinjaman sejajar dengan pengurangan pendapatan.

Sementara itu, pada Februari lalu, kerajaan mengumumkan pemansuhan kriteria pengeluaran kemudahan i-Sinar di bawah Kumpulan Wang Simpanan Pekerja (KWSP) bagi membolehkan lebih ramai pencarum KWSP mengeluarkan caruman dari Akaun 1 mereka.

Mulai 8 Mac lalu, ahli KWSP berusia kurang 55 tahun boleh membuat permohonan pengeluaran wang dari Akaun 1 dan mempunyai baki simpanan di dalam Akaun 1 sekurang-kurangnya RM150.

Di bawah syarat baharu ini, kriteria pengurangan pendapatan tidak lagi terpakai untuk permohonan i-Sinar.

Malah, tidak ada sebarang dokumen sokongan perlu dikemukakan dan permohonan akan diproses berdasarkan kelayakan.

Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000.

Pembayaran dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

Manakala, bagi ahli yang mempunyai lebih dari RM100,000, mereka boleh membuat pengeluaran sehingga 10 peratus daripada simpanan Akaun 1 mereka.

Bagaimanapun, jumlah pengeluaran maksimum yang dibenarkan adalah sebanyak RM60,000. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AS Rampas Produk Rambut Manusia Buatan Buruh Paksa Di China

WASHINGTON: Pegawai Kastam Amerika Syarikat (AS) semalam merampas produk daripada rambut manusia dari China, dipercayai dibuat oleh tahanan Islam di kem buruh di barat wilayah Xinjiang.

Ia adalah sebahagian daripada kargo 13 tan bernilai AS$800,000 (RM3.4 juta) dari Lop County Meixin Hair Product Co.

Kastam dan Perlindungan Sempadan AS (CBP), pada 17 Jun lalu, mengarahkan barangan berkenaan ditahan kerana dibuat menggunakan banduan dan buruh paksa termasuk kanak-kanak.

Penolong Pesuruhjaya Eksekutif CBP, Brenda Smith, berkata pembuatan barangan itu membabitkan pencabulan hak asasi manusia yang serius.

“Penahanan produk itu bertujuan menghantar mesej secara terus lagi jelas kepada semua pihak yang mahu berurus niaga dengan AS bahawa amalan menyalahi undang-undang dan tidak berperikemanusiaan tidak boleh diterima,” katanya.

Lop County Meixin adalah syarikat pengeksport rambut manusia, yang lazimnya diguna bagi tenunan rambut palsu, dan ia adalah syarikat ketiga dari Xinjiang yang disenarai hitam AS kerana menggunakan buruh paksa.

Pengumuman itu dibuat ketika Jabatan Negara AS, Perdagangan, Perbendaharaan dan Keselamatan Dalam Negeri memberi amaran kepada sektor perniagaan di AS supaya jangan mengimport barangan dibuat menggunakan buruh paksa dari Xinjiang atau mana-mana tempat lain di China.

Mereka juga memberi amaran kepada syarikat supaya jangan membekalkan alat pemantauan untuk kegunaan pihak berkuasa di Xinjiang atau membantu pembinaan kemudahan yang diguna untuk penahanan umat Islam dan minoriti lain di wilayah itu.

Menurut Jabatan Negara AS, kerajaan China terus menjalankan kempen menindas di Xinjiang, menyasarkan etnik Uighur, Kazakh, Kyrgyz dan kumpulan minoriti Islam lain.

“Perniagaan yang bersekongkol dengan perbuatan ini wajar menyedari risikonya termasuk dari segi kewibawaan syarikat, ekonomi dan perundangan,” katanya. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Orang Bujang Terima Bantuan Secara One-Off Dari RM500 & RM800 – Perdana Menteri

Kerajaan akan memberi bantuan kepada semua individu bujang secara one-off menerusi Bantuan Prihatin Nasional dalam Pakej Ransangan Ekonomi Negara.

Perkara tersebut diumumkan oleh Perdana Menteri, Tan Sri Muhyiddin Yassin dalam siaran langsung Pakej Ransangan Ekonomi Negara, sebentar tadi.

Sebanyak tiga juta individu bujang berusia 21 tahun ke atas dan berpendapatan bulanan RM2,000 dan ke bawah akan menerima Bantuan Prihatin Nasional sebanyak RM800.

Bayaran pertama sebanyak RM500 akan dibayar pada bulan April 2020 dan baki RM300 pada bulan Mei 2020.

Manakala bagi individu bujang berusia 21 tahun ke atas berpendapatan RM2,001 hingga RM4,000 sebulan akan menerima Bantuan Prihatin Nasional sebanyak RM500.

Bayaran pertama sebanyak RM250 akan dibuat pada bulan April 2020 dan baki RM250 pada bulan Mei.

Di samping itu, baki pemberian tunai di bawah program Bantuan Sara Hidup (BSH) yang sedang dilaksanakan pula akan dibayar pada Julai 2020 melibatkan peruntukan sebanyak RM3.2 bilion.


3 Kluster Baharu Dikesan Di Sabah Hari Ini

PUTRAJAYA: Kementerian Kesihatan (KKM) mengesan 3 lagi kluster baharu Covid-19 di Sabah.

Ketua Pengarah Kesihatan Dr Noor Hisham Abdullah melaporkan Kluster Karamunting dikesan di Sandakan, Kluster Saga dikesan di Kota Kinabalu, dan Kluster Haven dikesan di Lahad Datu.

Hisham melaporkan bagi Kluster Karamunting, sejumlah 30 individu disaring, 21 kes dikesan positif (6 kes baharu) dan 9 individu negatif.

Bagi Kluster Saga sejumlah 56 individu disaring, 9 kes dikesan positif (5 kes baharu) dan 47 individu masih menunggu keputusan.

“Bagi Kluster Haven sejumlah 140 individu disaring, 11 kes dikesan positif (1 kes baharu), 112 individu negatif dan 17 masih menunggu keputusan.”


Pertandingan 5 penjuru pada PRK Parlimen Sandakan

SANDAKAN: Pilihan Raya Kecil (PRK) Parlimen Sandakan, 11 Mei depan, bakal menyaksikan pertandingan lima penjuru antara calon DAP, Parti Bersatu Sabah (PBS) dan tiga calon Bebas.

DAP diwakili oleh Vivian Wong Shir Yee, iaitu anak bongsu mendiang Datuk Stephen Wong Tien Fatt yang memenangi kerusi Parlimen Sandakan pada Pilihan Raya Umum Ke-14 (PRU-14).

Shir Yee akan berdepan saingan daripada Naib Presiden PBS yang juga bekas Ahli Parlimen Batu Sapi, Datuk Linda Tsen Thau Lin, selain calon Bebas termasuk bekas Pengerusi Parti Amanah Negara (AMANAH) Sabah, Hamzah Abdullah.

Dua lagi calon Bebas ialah bekas pengurus operasi syarikat ladang kelapa sawit, Chia Siew Yung, dan bekas pembantu tadbir di Pusat Khidmat Parlimen Sandakan, Sulaiman Abdul Samat.

Pengumuman rasmi calon bertanding dilakukan oleh Pegawai Pengurus PRK Parlimen Sandakan, Mohd Hamsan Awang Supain, pada jam 10.30 pagi tadi dengan tiada borang pencalonan ditolak.

PRK Parlimen Sandakan diadakan susulan kematian Tien Fatt akibat serangan jantung pada 28 Mac lalu.

Pada PRU-14, mendiang Tien Fatt yang juga Pengerusi DAP Sabah menang dengan majoriti 10,098 undi selepas memperoleh 19,094 undi berbanding 8,996 undi diperoleh calon Barisan Nasional (BN), Datuk Lim Ming Hoo.

Terdahulu, Shir Yee tiba di Pusat Penamaan Calon PRK Parlimen Sandakan di Sekolah Menengah Jenis Kebangsaan (SMJK) Tiong Hua pada jam 9.10 pagi dengan turut diiringi Ketua Menteri Sabah, Datuk Seri Mohd Shafie Apdal; veteran DAP, Lim Kit Siang; dan Setiausaha Agung DAP, Lim Guan Eng.

Thau Lin yang tiba lebih awal pada jam 8.25 pagi pula diiringi Presiden PBS, Datuk Seri Dr Maximus Ongkili. – Berita Harian


Sabah Setuju Jawatan Ketua Menteri Dihadkan Dua Penggal

KOTA KINABALU: Kerajaan negeri bersetuju dengan cadangan untuk mengehadkan tempoh perkhidmatan jawatan Ketua Menteri Sabah ini kepada hanya dua penggal.

Pembantu Menteri di Jabatan Ketua Menteri Sabah, Datuk Abidin Madingkir, berkata perkara itu sudah dibincangkan jemaah Kabinet negeri sebelum ini dan dipersetujui.

Bagaimanapun, katanya cadangan itu perlu disokong semua Ahli Dewan Undangan Negeri (ADUN) dan dibawa ke persidangan Dewan Undangan Negeri (DUN) untuk meminda Perlembagaan sebelum boleh dilaksanakan.

“Sebenarnya jemaah Kabinet sudah meluluskan cadangan ini pada dasarnya dan sekiranya semua ahli Yang Berhormat (ADUN) setuju dan menyokong cadangan ini, kita akan bawa perkara ini pada Persidangan DUN akan datang untuk meminda Perlembagaan negeri,” katanya pada sesi soal jawab Persidangan DUN Sabah, hari ini.

Beliau berkata demikian menjawab pertanyaan Datuk Ewon Benedick (UPKO-Kadamaian) sama ada kerajaan negeri mempunyai cadangan meminda Perlembagaan negeri bagi mengehadkan tempoh jawatan Ketua Menteri Sabah kepada hanya dua penggal.

Abidin berkata, cadangan berkenaan memang baik, malah Kerajaan Pusat juga mempunyai cadangan untuk mengehadkan tempoh pelantikan Perdana Menteri.

“Di negara Barat yang maju seperti Amerika Syarikat dan yang lain, mereka juga mengehadkan tempoh pelantikan Presiden atau Perdana Menteri mereka masing-masing.

“Sekiranya semua setuju terhadap cadangan ini, kita akan bawa ke Persidangan DUN akan datang,” katanya.

Menjawab soalan tambahan Datuk Seri Salleh Said Keruak (BN-Usukan) mengenai kesannya terhadap Perlembagaan sedia ada, Abidin berkata perkara itu diserahkan kepada pegawai perundangan negeri.

Abidin turut menjelaskan sekiranya tiada sokongan daripada semua ADUN, cadangan berkenaan tidak akan direalisasikan.

“Seperti saya nyatakan tadi, jemaah Kabinet meluluskan pada dasarnya cadangan ini, jadi sokongan semua wakil rakyat diperlukan dan sekiranya tiada sokongan, ia tidak direalisasikan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Koronavirus: JAPEN Edar 20,000 Risalah Di Seluruh Sabah

KOTA KINABALU: Jabatan Penerangan (Japen) Sabah sudah mengedarkan kira-kira 20,000 risalah di seluruh daerah di negeri ini melalui program ‘Info on Wheels’ bagi menyalurkan maklumat tepat kepada rakyat berhubung 2019 novel koronavirus (2019-nCoV).

Pengarah Japen Sabah Norzawiyah Bulka berkata maklumat tepat dan terkini berkaitan koronavirus berkenaan perlu disebarluaskan agar masyarakat tidak panik atau takut apabila menerima maklumat palsu berkaitan virus itu.

“Pada masa ini, banyak berita palsu disebarkan mengenai virus ini sehingga menimbulkan perasaan takut dalam kalangan orang ramai. Oleh itu, Jabatan Penerangan memberi penjelasan. Langkah pencegahan amat penting iaitu dengan menjaga kebersihan setiap masa,” katanya kepada pemberita selepas program itu, di sini hari ini.

Menurut Norzawiyah, risalah berkaitan koronavirus berkenaan diedarkan di kawasan tumpuan ramai termasuk di pasar malam, tamu (pasar minggu), premis perniagaan dan taman perumahan.

Selain mengedarkan risalah berkenaan koronavirus melalui program, turut diedarkan ialah risalah berkaitan pelbagai inisiatif kerajaan seperti e-Tunai Rakyat yang dilancarkan kerajaan pada 15 Jan lepas.

“Kami juga menyampaikan maklumat tentang penggunaan teknologi generasi kelima (5G), walaupun belum lagi sampai di Sabah tetapi sekurang-kurangnya masyarakat tahu apa itu 5G,” katanya.


44 Kawasan Dilanda Banjir Di Beaufort

BEAUFORT: Limpahan Sungai Padas semalam menyebabkan 44 kawasan rendah di sekitar daerah ini dilanda banjir.

Kawasan terbabit ialah Kampung Binunuk, Balibata, Simpang Empat, Bakalau, Sungkadan Tuhu Lupak, Melalugus, Batandok Lubak, Melati, Lumatai dan Mempagar.

Turut terjejas Kuarters Sabah Electricity Sdn Bhd (SESB) Beaufort, Kuarters Jabatan Keretapi Negeri Sabah (JKNS), Kampung Lawa, Lago, Suasa, Kangsa, Berumbai dan Bangkalalak.

Kampung yang turut terjejas ialah Batu 60, Batu 58, Jempangah, Kitalabak Lumatai, Luagan Sanginan, Labou, Bakalau, Bingkul, Mapait, Limbawang, Lajau, Lubak, Poring Lupak, Lupak, Tuhu, Selinsing, Beringin, Gadong, Lawa, Kebajang Ulu, Kukup, Jabang, Mentulud, Kuala Balik, Batu 65 dan Kampung Cina.

Kawasan terjejas banjir di daerah ini berada dalam kawasan Dewan Undangan Negeri (DUN) Klias dan Lumadan.

Jurucakap Angkatan Pertahanan Awam (APM) Beaufort, berkata berikutan banjir, lima jalan raya tidak dapat dilalui kenderaan ringan iaitu Jalan Kampung Lago, Jalan Kampung Suasa, Jalan Kampung Bangkalalak, Jalan Mahkamah dan Jalan Simpang Empat, manakala Jalan Kampung Binunuk tidak boleh dilalui semua jenis kenderaan.

Laluan lain yang tidak boleh dilalui kenderaan ialah Jalan Kampung Cina, Padas Valley, Jalan Kampung Laboi, Jalan Kampung Luagan Sanginan, Jalan Kampung Kangsa, Jalan Kampung Berumbai dan Jalan Kampung Kitalabak, Lumatai.

Jalan raya yang turut ditenggelami air ialah Jalan Kampung Balibata, Jalan Melalugus, Jalan Kampung Batandok Lubak dan Jalan Kampung Lawa.

Pusat Kawalan Operasi Bencana (PKOB) juga sudah dibuka, namun belum ada mangsa yang dipindahkan setakat ini.

Sementara itu, Pegawai Daerah Beaufort, Abdul Imam Basirun, berkata setakat ini belum ada mangsa dipindahkan ke Pusat Pemindahan Sementara (PPS) di Dewan Datuk Mohd Dun Banir, di sini.

Katanya, hanya dua keluarga di Kampung Lumadan dipindahkan semalam, namun hanya menumpang di masjid berdekatan.

“Penduduk di Beaufort ini sudah biasa dengan situasi banjir, jadi mereka tidak panik apabila berlaku banjir. Cuma, kita mengingatkan mereka supaya segera berpindah jika keadaan makin buruk.

“Banjir agak lambat surut walaupun keadaan hari ini cerah disebabkan air pasang,” katanya ketika dihubungi, hari ini.

Paras air Sungai Padas menunjukkan penurunan dengan bacaan terkini 9.38 meter pada jam 1 tengah hari tadi berbanding 9.56 meter pada jam 9 pagi tadi.

Bacaan air Sungai Padas berada pada paras bahaya apabila mencapai 8.7 meter, paras amaran (lapan meter) dan paras waspada (7.5 meter). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Klinik Kesihatan Mansiat Musnah Terbakar

KENINGAU : Klinik Kesihatan Mansiat di Jalan Tulid, Sook yang terletak kira-kira 40 kilometer dari pekan Keningau musnah dalam kebakaran petang tadi.

Pusat Gerakan Operasi Jabatan Bomba dan Penyelamat Malaysia Sabah dalam kenyataan memaklumkan pihaknya menerima panggilan kecemasan pada 4.48 petang dan lapan pegawai serta anggota Balai Bomba dan Penyelamat Sook digegaskan ke lokasi bagi memadamkan kebakaran.

“Sebaik pasukan bomba tiba, didapati klinik berstruktur kayu itu sudah terbakar 100 peratus. Kebakaran berjaya dikawal kira-kira 6 petang,” menurut kenyataan itu.

Kebakaran tidak melibatkan sebarang kecederaan atau kemalangan jiwa manakala punca kejadian serta jumlah kerugian sedang disiasat.

Seorang penduduk, Rianna Malaju, 22, berterima kasih atas kepantasan pihak bomba tiba di tempat kejadian dan mengawal kebakaran.

“Klinik ini yang wujud sejak 1970-an memudahkan orang kampung mendapatkan rawatan dan khidmat kesihatan. Kami harap pihak bertanggungjawab mengambil tindakan segera untuk membina semula klinik ini,” katanya yang dihubungi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN, PSB, UPKO, Syed Saddiq Tolak Tawaran PN

KOTA KINABALU: Empat parti pembangkang secara bersama menolak tawaran Tan Sri Muhyiddin Yassin untuk mewujudkan kerjasama rentas parti dengan kerajaan Perikatan Nasional (PN).

Parti Ikatan Demokratik Malaysia (MUDA), Parti Warisan Sabah (WARISAN), Parti Sarawak Bersatu (PSB) dan Parti Pertubuhan Kinabalu Progresif Bersatu (UPKO) dalam kenyataan bersama hari ini, sebaliknya mendesak Muhyiddin meletak jawatan Perdana Menteri dengan cara terhormat.

“Sejak tahun lepas lagi, parti pembangkang sudah membuat cadangan untuk menstabilkan kerajaan melalui Perjanjian Keyakinan dan Perbekalan.

“Walaupun Tan Sri Muhyiddin Yassin menjadi Perdana Menteri dan membentuk kerajaan melalui pintu belakang, kami bersedia untuk bertolak ansur demi kemaslahatan dan kebajikan rakyat.

“Namun, Tan Sri dengan sombong menolak segala tawaran pembangkang,” kata kenyataan itu.

Kenyataan berkenaan mewakili Presiden MUDA, Syed Saddiq Syed Abdul Rahman; Presiden WARISAN, Datuk Seri Mohd Shafie Apdal; Presiden UPKO, Datuk Seri Wilfred Madius Tangau dan Baru Bian daripada PSB.

Ini termasuk tujuh ahli Parlimen WARISAN, iaitu Datuk Ignatius Darell Leiking, Datuk Mohamaddin Ketapi, Datuk Mohd Azis Jamman, Isnaraissah Munirah Majilis @ Fakharudy, Ma’mun Sulaiman, Ahmad Hassan dan Datuk Rozman Isli serta ahli Parlimen PSB, Datuk Masir Kujat.

Mengikut kenyataan itu, mereka menegaskan sekali lagi bukan tanggungjawab Muhyiddin untuk memastikan kewujudan sokongan majoriti pada mana-mana Ahli Parlimen, sebelum meletakkan jawatan.

“Kami mendesak Tan Sri Muhyiddin Yassin untuk meletakkan jawatan dengan cara terhormat dan membenarkan proses demokrasi berjalan semula,” kata kenyataan itu.

Mereka berkata, cadangan reformasi yang dibentangkan oleh Muhyiddin boleh diangkat dan dibawa ke Parlimen, namun perlu dilakukan oleh Perdana Menteri baharu yang mendapat sokongan majoriti Dewan Rakyat. – BH Online


Balu Ketua Menteri Pertama Sabah Meninggal Dunia

KOTA KINABALU: Balu bekas Ketua Menteri dan Yang di-Pertua Negeri Sabah, Mohd Fuad Stephens, Rahimah Stephens, meninggal dunia, pagi tadi.

Perkara itu disahkan anaknya, Faridah Stephens ketika dihubungi hari ini.

Katanya, ibunya yang berusia 92 tahun itu meninggal dunia akibat serangan jantung ketika menunggu rawatan di hospital swasta selepas terjatuh hujung minggu lalu.

Faridah berkata, seorang pakar bedah sepatutnya tiba hari ini untuk memberi nasihat mengenai rawatan lanjut.

“Malangnya dia mengalami serangan jantung pada awal pagi,” katanya.

Rahimah dilahirkan pada 22 Oktober 1930 di Beaufort, Sabah dan pernah menjadi Ahli Dewan Undangan Negeri (ADUN) kawasan Kiulu, Tuaran, Sabah.

Pada 2011, beliau dinobatkan sebagai “Tokoh Mubarak 2011” sempena perhimpunan agung tahunan Majlis Bekas Wakil Rakyat (Mubarak) ke-8 di Kota Kinabalu.

Pada 1961, beliau menjadi ketua Wanita parti UNKO (kemudian dinamakan UPKO) yang ditubuhkan oleh suaminya.

Rahimah kemudian menjadi ketua Wanita parti Berjaya dan wakil rakyat Kiulu setelah menang dalam pilihan raya kecil Sabah.

Pada 17 Julai 1976, beliau dilantik sebagai Menteri Kebajikan dalam Kerajaan Negeri Sabah.

Beliau adalah wanita pertama dilantik sebagai menteri dalam kerajaan negeri Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Ditahan Miliki 5.34 Gram Syabu

LAHAD DATU: Seorang lelaki tempatan yang mempunyai rekod jenayah lampau berkaitan dadah diberkas polis dalam Ops Ice Breaker di Kampung Cocos Batu 6 Jalan Segama, di sini.

Turut dirampas dalam milikan suspek sebanyak 5.34 gram syabu yang dianggar bernilai RM801.

Ketua Polis Daerah Lahad Datu Asisten Komisioner Nasri Mansor berkata, suspek berumur 31 tahun ditahan di tepi jalan kampung berkenaan setelah dilihat dalam keadaan mencurigakan kira-kira jam 6.50 petang.

“Ketika menyedari kehadiran polis, suspek bertindak melarikan diri namun berjaya ditangkap selepas berlaku pergelutan,” katanya dalam satu kenyataan di sini.

Menurut Nasri, pemeriksaan ke atas suspek menjumpai satu paket plastik lutsinar berisi ketulan hablur jernih disyaki dadah jenis syabu seberat 5.34 gram yang disembunyikan di dalam bekas aluminium bertulis Mentos di dalam beg silang suspek berjenama Swiss Military.

Turut ditemui tiga plastik lutsinar, 13 gulung kertas timah, gunting dan satu penyedut minuman berwarna merah yang telah diubah suai.

Katanya, suspek yang menjalani ujian saringan air kencing didapati positif dadah jenis Methamphetamine.

Semakan lanjut mendapati suspek memiliki rekod jenayah lampau mengikut Seksyen 12(2) dan 15(1)(a) Akta Dadah Berbahaya (ADB) 1952.

Kes disiasat mengikut Seksyen 39A (1) Akta Dadah Berbahaya (ADB) 1952. – Utusan Borneo


(VIDEO) Tahan Penyamun Pakai Tudung, Baju Wanita

Seorang lelaki sempat memakai tudung dan pakaian wanita bagi mengelak daripada ditahan orang ramai kerana mencuri, pada Selasa.

Kejadian di Jalan DT Setua Maharaja di Kota Pekanbaru itu tular di media sosial selepas lelaki itu ditahan.

Menerusi laporan Kompas.com, lelaki berusia 40 tahun itu dikatakan masuk ke sebuah gudang dan melarikan dua kipas angin dan pencuci pinggan aluminium.

Tindakannya itu disedari pemilik gudang berkenaan sebelum mengejarnya.

Suspek yang terkejut dengan kejadian itu segera meloloskan diri dari gudang berkenaan.

Ketika melarikan diri di laluan utama, suspek sempat mencapai pakaian wanita bersama tudung sebelum memakainya.

Tindakan itu dibuat kerana terdesak supaya tidak disedari pemilik gudang dan orang ramai yang mengejarnya.

Namun, tindakan itu ternyata sia-sia apabila dia akhirnya ditahan dan dipukul beramai-ramai oleh orang awam.

Sementara itu, Ketua Perhubungan Awam Polis Pekanbaru, Budhia ketika dihubungi mengesahkan penahanan suspek.

“Suspek kini ditahan namun mangsa belum membuat laporan polis,” katanya.- Agensi


Lelaki Lakukan Aksi ‘Wheelie’ Di Putatan Kena Penjara 14 Bulan

KOTA KINABALU: Seorang lelaki yang didapati bersalah menunggang sebuah motosikal secara berbahaya dengan melakukan aksi “wheelie” di jalan raya, dipenjara 14 bulan dan didenda RM5,000 atau penjara dua bulan oleh Mahkamah Majistret di sini.Majistret Afiq Agoes menjatuhkan hukuman itu kepada Adzrul Adzman, 21, dengan penjara bermula dari tarikh pensabitannya, dengan keputusan kesnya sebelum ini ditetapkan pada Khamis. Tertuduh diminta untuk membela diri bulan lepas apabila pendakwaan mewujudkan kes prima facie terhadapnya.

Adzrul meminta dibicarakan bagi tuduhan melakukan kesalahan itu di Jalan Kota Kinabalu – Papar dekat JKR Putatan pada pukul 1.20 pagi 12 Ogos 2018.Kesalahan di bawah Seksyen 42(1) Akta Pengangkutan Jalan 1987 itu memperuntukkan hukuman penjara sehingga lima tahun serta denda sehingga RM15,000, jika sabit kesalahan.Pegawai pendakwa trafik Inspektor Mohd Firdaus bin Che Mustafa membawa lima saksi untuk perbicaraan kes Adzrul.Peguam Michelle Rosanna Usman mewakili tertuduh.Dalam menyampaikan penghakiman bertulisnya, Afiq berkata tertuduh didapati menunggang motosikal secara berbahaya dengan melakukan aksi “wheelie” di jalan raya tanpa mengendahkan keselamatan sendiri dan pengguna jalan lain, serta menimbulkan bahaya kepada orang awam.

Afiq berkata, satu dakwaan tertuduh bahawa dia sedang membaik pulih motosikal itu dan mengujinya di jalan raya, adalah diragukan dan tidak munasabah.Katanya, dia ragu-ragu dan bimbang kenapa tertuduh perlu menguji motosikal itu, yang didakwanya sudah dibaiki, di kawasan terbuka jalan pada pukul 1.20 pagi.Michelle memberitahu mahkamah bahawa anak guamnya yang mempunyai anak berusia lima tahun dan mempunyai pekerjaan baharu, tidak menyebabkan kecederaan kepada orang lain dan tidak ditangkap bersama yang lain.Dia berkata anak guamnya direman tujuh hari dan mengalami trauma.Dengan itu, dia percaya bahawa hukuman penjara tidak sesuai dan berharap mahkamah akan menimbang khidmat masyarakat bagi anak guamnya sebagai hukuman kerana dia berhak mendapat peluang kedua.Firdaus memberitahu mahkamah bahawa tertuduh melakukan aksi “wheelie” di mana tertuduh memang perlu mengambil kira keselamatan dan kepentingan awam.Dia berkata tertuduh mempunyai satu rekod lampau pada Jun tahun lepas di bawah Seksyen 81(3) Akta Pengangkutan Jalan 1987 di mana dia mengaku bersalah menyertai satu lumba haram dan tertuduh didenda RM1,500 atau penjara tujuh hari.Dengan itu, Firdaus berharap mahkamah akan menjatuhkan hukuman berbentuk pencegahan kepada tertuduh sebagai pengajaran kepadanya dan orang lain yang mungkin melakukan kesalahan sama.


Kerajaan Perlu Susun Semula Pembangunan Rumah Atas Air – Shafie

KOTA KINABALU: Kerajaan negeri disaran untuk menyusun semula rancangan pembangunan rumah-rumah atas air di kawasan tebing laut dan kepulauan bagi memastikan insiden kebakaran dapat ditangani dengan baik.

Presiden Parti Warisan Sabah (Warisan), Datuk Seri Panglima Mohd Shafie Apdal berkata, insiden kebakaran yang berlaku di Kampung Lok Urai, Pulau Gaya semalam harus dijadikan iktibar bagi menyusun semula struktur rumah di pulau-pulau.

Ahli Parlimen Semporna ini berkata, dalam insiden semalam, mangsa kebakaran memaklumkan usaha memadamkan api mengambil sedikit masa kerana kemudahan yang tidak begitu lengkap.

“Jika dilihat di Semporna, kita mempunyai perkhidmatan Floating Bomba (Balai Bomba Atas Air) yang membolehkan operasi pemadaman kebakaran dapat dilakukan segera kerana adanya kemudahan prasarana.

“Kita harus melihat kemudahan sebegini dapat disediakan di kawasan lain pada masa akan datang,” katanya ketika ditemui media selepas melawat mangsa kebakaran yang dipindahkan ke Pusat Pemindahan Sementara (PPS) Dewan Serbaguna Sembulan, hari ini.

Mohd Shafie berkata, Ahli Dewan Undangan Negeri (ADUN) Warisan iaitu ADUN Tanjung Aru, Datuk Junz Wong dan ADUN Petagas, Datuk Awang Ahmad Sah Sahari serta Ahli Parlimen Sepanggar, Datuk Mohd Azis Jamman turut sama dalam lawatan ini.

Mohd Shafie, yang juga ADUN Senallang ini berkata, pihaknya akan melihat bagaimana bantuan makanan dan penginapan dapat diberikan.

“Difahamkan mereka berada di PPS ini selama tiga hari dan selepas itu mereka terpaksa mencari tempat penginapan lain.

“Saya minta tadi supaya kalau boleh tambah lagi dua atau tiga hari bagi membolehkan sekurang-kurangnya dapat memberikan mereka tempoh mencari tempat berteduh.

“Memandangkan rumah mereka sudah terbakar, kita akan berusaha memastikan bantuan dapat diberikan kepada mangsa kebakaran ini,” ujarnya.

Dalam lawatan itu, Mohd Shafie turut melahirkan rasa simpati terhadap mangsa-mangsa kebakaran yang membabitkan hampir 400 orang kehilangan tempat tinggal.

Kebakaran di Kampung Lok Urai, Pulau Gaya yang berlaku kira-kira 8 malam semalam mengakibatkan 73 buah rumah musnah sepenuhnya.

Tindakan pantas pihak Jabatan Bomba dan Penyelamat Malaysia (JBPM) Sabah memadamkan api daripada merebak berjaya menyelamatkan 757 rumah daripada turut terbakar. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malim gunung, porter antara 10 pemenang Maraton Borneo

KOTA KINABALU: Malim gunung dan porter antara 10 pemenang terbaik bagi kategori lelaki acara larian 42 kilometer dalam program Larian Maraton Antarabangsa Borneo, Tabung Kanak-kanak Pertubuhan Bangsa-Bangsa Bersatu (UNICEF), yang berlangsung hari ini.

Sapirin Sumping, 39, berjaya mencatat rekod masa 3:01:31 dan berada di tempat kelima manakala rakannya, Daved Simpat, 37, berada di kedudukan ketujuh dengan catatan masa 3:06:09.

Sementara itu, adik Sapirin, Safrey, 36, berjaya menamatkan larian itu dengan catatan masa 3:22:24 dengan kedudukan di tangga ke sembilan.

Dua beradik yang menyertai acara tahunan itu mengakui perlumbaan itu kali ini dilihat lebih mencabar dan laju.

Menurut Safirin, pekerjaan mereka sebagai malim gunung dan porter banyak membantu dalam latihan bagi mempersiapkan diri menyahut cabaran maraton kali ini.

“Bekerja sebagai malim gunung dan porter di gunung turut membantu dalam latihan untuk maraton kali ini.

“Kami mengambil masa selama 10 minggu untuk mempersiapkan diri dari segi ketahanan diri dan kepantasan,” katanya ketika ditemui di tempat di Stadium Likas di sini.

Terdahulu, seramai 10,686 peserta larian daripada 41 negara mengambil bahagian bagi kategori penuh, separuh, 10 kilometer dan tiga kilometer.

Hadir sama, Pembantu Menteri Belia dan Sukan Arunarsin Taib; Datuk Bandar Kota Kinabalu, Datuk Nordin Siman; Pengarah Kesihatan Sabah, Datuk Dr Christina Rundi; duta UNICEF Malaysia, Lisa Surihani; wakil UNICEF di Malaysia, Marianne Clark-Hattingh dan Presiden Kelab Larian Kinabalu, Datuk Dr Heng Aik Cheng. – Berita Harian


Covid-19: Satu Kes Positif, Tiga Sembuh Di Sabah Hari Ini

KOTA KINABALU: Selepas dua hari tanpa kes baharu Covid-19, Sabah hari ini mencatat pertambahan satu kes, menjadikan jumlah kumulatif kes di negeri ini, setakat ini, sebanyak 309 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung, dalam Facebook beliau menunjukkan pertambahan kes itu berlaku di Kota Kinabalu.

Jumlah pesakit jangkitan wabak itu yang telah sembuh dan discaj daripada hospital juga meningkat tiga orang hari ini, menjadikan jumlah keseluruhan kes pulih di Sabah seramai 203 orang.

Dalam statistik yang disiarkan Frankie pada hari ini juga turut menunjukkan jumlah kes aktif atau yang masih menerima rawatan dalam wad di negeri ini iaitu seramai 102.

Berdasarkan jumlah yang masih menerima rawatan dalam wad juga, Tawau mempunyai kes tertinggi iaitu seramai 21 orang disusuli Kota Kinabalu seramai 17 orang manakala Keningau ketiga tertinggi dengan 16 orang.

Daerah Tuaran pula daerah keempat tertinggi mempunyai kes Covid-19 aktif iaitu seramai 10 orang manakala Lahad Datu, Kinabatangan, dan Penampang masing-masing mencatat jumlah sembilan kes.

Lain-lain daerah yang mempunyai kes pesakit yang masih menerima rawatan ialah di Sandakan dan Beaufort masing-masing tiga kes, Kunak dua kes, manakala Putatan, Papar, dan Ranau masing-masing satu kes.

Dalam perkembangan sama, beberapa daerah yang sebelum ini mencatatkan kes Covid-19 namun tiada lagi pesakit yang dirawat akibat jangkitan itu ialah Kota Belud, Sipitang, Tambunan dan Semporna.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal sebanyak empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan jumlah kes Covid-19 selepas Selangor yang kini mencatat 1,369 kes, Kuala Lumpur (1,066), Johor (651), Sarawak (459), dan Negeri Sembilan (431). – Berita Sabah


12 penagih ditahan di Kota Belud

KOTA BELUD: Seramai 12 penagih dadah ditahan polis dalam serbuan Ops Sarang siri ketiga di dua kawasan ‘panas’ di daerah ini, hari ini.

Dalam serbuan yang bermula jam 5 pagi itu, semua penagih lelaki berkenaan didapati positif dadah jenis syabu selepas menjalani ujian saringan air kencing.

Ketua Polis Daerah Kota Belud, Superintenden Mohd Zaidi Abdullah, berkata operasi dijalankan oleh 43 anggota dan lima pegawai dari Ibu Pejabat Polis Daerah (IPD) Kota Belud.

Katanya, dalam serbuan yang dijalankan di Kampung Gusi dan Kampung Kuala Abai itu, polis berjaya menahan 21 lelaki yang disyaki terbabit dalam penyalahgunaan dadah.

“Daripada jumlah yang ditahan, 12 individu warga tempatan berusia lingkungan 17 hingga 50 tahun didapati positif dadah.

“Dalam serbuan itu, polis turut merampas dadah jenis syabu dengan berat kasar 3.0 gram yang dianggarkan bernilai RM450 berdasarkan harga pasaran semasa,” katanya dihubungi hari ini.

Mohd Zaidi berkata, kes disiasat mengikut Seksyen 12(2) Akta Dadah Berbahaya (ADB) 1952 serta Seksyen 15 (1)(a) ADB 1952.

Mohd Zaidi berkata, pihaknya akan terus melakukan serbuan dari semasa ke semasa dalam usaha menangani penagihan dadah.

Katanya, orang ramai yang mempunyai maklumat diminta memberi kerjasama dengan menyalurkan kepada polis untuk tindakan segera. – Berita Harian


6 Penghuni Puspen Papar Melarikan Diri Diburu Polis

PAPAR: Seramai enam penghuni Pusat Pemulihan Penagihan Narkotik (Puspen) Papar, di sini, berjaya melarikan diri dari pusat tahanan berkenaan, Sabtu lalu.

Enam lelaki berusia 26 hingga 41 tahun terbabit dipercayai meninggalkan pusat tahanan berkenaan dengan memanjat tembok pagar di pusat berkenaan kira-kira jam 6 pagi.

Sekua tahanan berkenana dilaporkan baru saja dimasukkan ke pusat berkenaan sekitar hujung November lalu.

Ketua Polis Daerah Papar Deputi Superintendam Batholomew Ak Umpit berkata, polis percaya usaha melarikan diri itu adalah terancang membabitkan 11 penghuni Puspen.

Namin katanya, hanya enam berjaya keluar dengan memanjat tembok pagar pusat berkenaaan.

“Mereka dipercayai menaiki tembok pagar dengan memanjat badan antara satu sama yang lain sehingga berjaya keluar. Namun lima daripada mereka gagal berbuat demikian disebabkan pagar terlalu tinggi.

“Semua suspek berpakaian biasa ketika kejadian dan semua suspek terbabit dipercayai masih berada di sekitar daerah Papar,” katanya.

Beliau berkata demikian ketika pada sidang media yang diadakan di Ibu Pejabat Polis Daerah (IPD) Papar, hari ini.

Batholomew berkata, usaha memburu semua suspek sedang giat dijalankan kerana pihaknya bimbang akan berlaku kejadian tidak diingini seperti pecah rumah atau jenayah lain.

Sehubungan itu katanya, orang ramai yang mempunyai maklumat berhubung tahanan ini diminta supaya berhubung dengan bilik gerakan IPD Papar di talian 088-916064.

“Maklumat juga boleh disalurkan dengan menghubungi pegawai penyiasat Inspektor Mohamad Alif Mohd Razali  ditalian 010-2611012,” katanya.

Batholomew berkata, kes disiasat mengikut Seksyen 223/224 Kanun Keseksaan kerana lari dari tahanan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saat Menyedihkan Urus Jenazah Covid-19

SANDAKAN: “Tiada peluang langsung untuk ahli keluarga melihat jenazah (pesakit Covid-19), ada antara mereka meminta kami merakam gambar dan video ketika proses pengebumian, ia saat yang sangat menyedihkan,” kata Yunizam Yusop.

Itu antara pengalaman Yunizam, 32, bersama rakan lain dalam mengurus, memandikan dan mengkafankan jenazah yang meninggal dunia akibat Covid-19 di daerah ini sejak penularan wabak itu semakin kritikal di Sabah.

Bagi Yunizam, dia dan rakan setugas perlu cekal, tahan dari segi mental dan fizikal serta perlu sentiasa bersiap sedia berhadapan tugasan menguruskan jenazah dengan mematuhi prosedur standard operasi (SOP) yang ditetapkan Kementerian Kesihatan Malaysia (KKM).

Menurutnya, sejak dua tahun menawarkan khidmat menguruskan jenazah secara percuma, pengendalian mayat pesakit Covid-19 memang berbeza daripada yang biasa dilakukan untuk mengelak mereka dijangkiti wabak pandemik itu.

“Seperti semalam (kelmarin), kami membantu mengebumikan 12 pesakit Covid-19 berusia lingkungan 40-an dan ke atas.

“Tugas kami bermula sebaik sahaja pihak hospital mengumumkan kematian (berkaitan Covid-19),” katanya ketika dihubungi NSTP, hari ini.

Mengenai protokol pengurusan jenazah Covid-19, Yunizam berkata, sebaik menerima panggilan daripada hospital, pihaknya akan mengurus, memandikan dan mengkafankan jenazah kemudian mengadakan solat jenazah mengikut SOP yang ditetapkan kerajaan.

Menurutnya, ketika urusan pengebumian, perjalanan mereka dari hospital ke tanah perkuburan akan diiringi polis dan juga kakitangan hospital.

Katanya, berikutan protokol ketat daripada kerajaan, tiada ahli keluarga yang dibenarkan membuat penghormatan terakhir untuk jenazah.

“Ia sangat menyedihkan, tetapi kumpulan (pengurusan jenazah) saya perlu kuat untuk bersama menunaikan tanggungjawab ini dengan pasukan barisan hadapan yang lain,” katanya.

Sandakan ketika ini antara 16 kawasan zon merah di Sabah. Selain 16 kawasan zon merah itu, ada tujuh kawasan disenarai kawasan kuning dan hanya Tongod dan Nabawan tidak merekodkan sebarang kes.

Sabah mencatatkan lebih 4,650 kes aktif dan merekodkan 64 kematian di seluruh negeri itu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Plus Pengubah Masa Depan Telupid

TELUPID: Kesungguhan kerajaan Warisan Plus untuk membawa pembangunan di luar bandar memberikan semangat kepada masyarakat Telupid untuk memberi kemenangan kepada Felix Saang, yang merupakan calon UPKO di kawasan itu.

Seorang penduduk Telupid, Hilmi Abdul Hamid, 50, berkata, beliau berharap Warisan dapat meneruskan usaha-usaha murni yang dilakukan sebelum ini kerana penduduk Telupid menaruh harapan tinggi agar kawasan mereka dapat dibangunkan seperti kawasan lain.

“Misalnya, di kawasan kami ini, masalah air adalah masalah yang kami hadapi sepanjang masa, air bersih di kampung tidak ada, kami masih menggunakan air graviti.

“Jadi ini salah satu masalah yang kami hadapi di sini selama ini,dan kami nampak kampung-kampung lain dapat menerima kemudahan-kemudahan asas seperti ini setelah kerajaan Warisan mentadbir Negeri Sabah, jadi kami pun ingin menikmati kemudahan ini di kampung kami,”katanya.

Sementara itu, Liong Yu Sin, 49, berkata, beliau amat yakin dengan semangat kepimpinan calon UPKO itu dan berharap agar calon tersebut dapat merealisasikan impian rakyat Telupid.

“Pemilihan beliau di kawasan DUN Telupid merupakan satu pemilihan yang tepat untuk memajukan daerah Telupid ini sebab dia lebih muda, berkaliber, bersemangat dan mesra rakyat.

“Saya harap apabila dia menang di sini, dia boleh bantu bina balai bomba sebab Telupid sekarang betul-betul perlukan balai bomba dan dengan kepimpinannya yang ada dia boleh tambah lagi itu bank di sini untuk membantu kami sebagai peniaga di sini,”jelasnya.

Seorang lagi penduduk, Budiman Rudding, 35, berkata, beliau menyokong penuh parti gabungan Warisan Plusdiberi kerusi di DUN Telupid kerana hanya melalui gabungan Warisan Plus, pembangunan di kawasan ini dapat dilaksanakan.

“Penduduk Telupid perlu berikan kesatuan kepada Warisan Plus, gabungan ini perlu kita pertahan sebab apa yang kita tahu kerajaan Warisan Plus adalah satu-satu kerajaan dapat mengembalikan hak -hak rakyat Sabah iaitu melalui tuntutan MA63, kita sudah tahu seperti PBS kuasa masih di pegang di bawah Semenanjung.

“Berbanding dengan Warisan Plus di mana kuasa itu nampak jelas, memang Sabah yang pegang, Warisan Plus sesuai untuk pembangunan Telupid ini,”katanya. – BorneoToday


Kumpulan Pertama Ahli Parlimen Sokong Ismail Sabri Tiba Di Istana

KUALA LUMPUR: Kumpulan pertama Ahli Parlimen Umno yang dikatakan menyokong Naib Presiden Ismail Sabri Yaakob sebagai Perdana Menteri ke-9 tiba di Istana Negara untuk menghadap Yang di-Pertuan Agong, Sultan Abdullah Sultan Ahmad Shah.

Mereka tiba pada 10.37 pagi tadi. Rombongan ini disusuli Ahli Parlimen Bersatu yang tiba pada 10.42 pagi.

Sebanyak 144 wakil rakyat yang dikatakan ada menyerahkan akuan berkanun menyokong Ismail dipanggil menghadap Agong.

Sumber memaklumkan wakil rakyat berkenaan dari pelbagai parti yang menganggotai pentadbiran Perikatan Nasional pimpinan Muhyiddin Yassin.c

Mereka dikatakan akan tiba secara berkumpulan bermula pagi hingga petang hari ini.

Terdahulu, Peguam Negara Idrus Harun dan Ketua Setiausaha Negara Mohd Zuki Ali tiba di Istana. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Sedekah’ Sampah, Youtuber Indonesia Ditahan

JAKARTA: YouTuber Indonesia, Ferdian Paleka dan dua rakannya berdepan hukuman penjara sehingga 12 tahun akibat video prank dengan memberikan kotak berisi mi kepada sekumpulan transgender di Bandung.

Bagaimanapun, kotak itu sebenarnya dipenuhi dengan sayuran busuk, serpihan batu dan konkrit.

Dalam video yang sudah dipadamkan itu, Ferdian dan dua rakan kononnya mahu mengedarkan barangan keperluan kepada golongan berkenaan.

Newsweek melaporkan, Paleka dianggap menghina golongan itu dengan menyatakan di dalam video sama: “Sekiranya ada ‘bencong’, kami akan memberikan kotak itu, tetapi jika mereka tidak ada, itu bermakna bandar ini selamat daripada ‘waria’.”

Bencong adalah perkataan kasar dalam bahasa Indonesia untuk golongan transgender manakala waria adalah slanga merujuk kepada pondan.

Sebelum itu, Ferdian dirakam mengambil makanan busuk dari tong sampah sebelum dimasukkan ke dalam kotak bersama serpihan batu.

Dia menyerahkan kotak berisi barangan berkenaan kepada sekurang-kurangnya dua lelaki berpakaian wanita di Bandung.

Mereka juga ketawa ketika ‘wanita’ itu menyatakan rasa jijik dan malu kerana menerima sampah yang busuk dan tidak dapat dimakan.

“Saya tidak menyangka ada yang melakukan perkara ini pada bulan Ramadan dan dalam suasana pandemik Covid-19.

“Ketika saya membukanya, saya terkejut, sedih dan marah, ” kata Sani, seorang transgender berusia 39 tahun kepada detikNews.

Susulan kejadian, banyak pihak yang marah dan mahu saluran YouTube lelaki itu diharamkan sehingga membawa kepada penahanan Ferdian dan rakannya.

Lelaki itu kini disiasat mengikut Undang-Undang Transaksi Maklumat dan Elektronik negara berkenaan.- Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pengusaha Di Felda Sahabat Mampu Memasarkan 10 Tan Buah Naga Setahun Di Sabah

LAHAD DATU, 17 Julai – Kerugian ketika mengusahakan penternakan kambing, tanaman nenas dan kelapa pandan sehingga mencecah RM70,000 tidak mematah semangat, usahawan tani anak beranak dari Felda Sahabat 2 Tungku dekat sini mencuba tanaman buah naga yang akhirnya menghasilkan pendapatan lumayan untuk keluarga

Malahan Mohd Fadly Sultan,29 dan bapanya Sultan Daruma,74, kini memasarkan 10 tan metrik buah naga ke Lahad Datu, Sandakan, Ranau dan Kota Kinabalu dengan memperoleh keuntungan purata RM50,000 setahun.

Mohd Fadly berkata mereka kini mengusahakan ladang buah naga seluas 13 hektar di mana lebih 900 kilogram buah akan dipetik untuk setiap kali pasaran seperti baru-baru ini dan menambah harga pasaran buah naga agak lumayan iaitu kira-kira RM14 satu kilogram.

Katanya idea menanam buah naga timbul sewaktu percutian keluarga ke Johor pada 2011 di mana mereka telah melawat ladang buah naga di negeri itu.

“Sekembalinya ke Sabah bapa saya telah cuba menanam pokok buah naga  menerusi percambahan dan percubaan itu telah berjaya menghasilkan 100 batang pokok dan sejak itu kami terus mengusahakan tanaman ini,” katanya kepada Bernama.

Beliau berkata baka  buah naga yang mereka tanam  senang dijaga, jarang diserang haiwan perosak kerana ia dari  jenis yang  kuat antibodi dan hanya memerlukan pencahayaan lapan jam,  namun jika hujan, bantuan pencahayaan akan diberikan.

Mohd Fadly ?????? berkata dia dan bapanya kini merancang mengusahakan kerepek berasaskan buah naga.

Menurutnya, jika tiada halangan rancangan itu akan dilaksanakan pada tahun hadapan.

“Sekarang ini, produk hiliran ini masih dalam peringkat percubaan dan perkembangan, kalau jadi kita akan pasarkan,” katanya.

Di bawah Syarikat Daruma Agro Farm, katanya lagi mereka turut menternak lembu di Felda Sahabat 2.

Bagi Mohd Fadly, bapanya merupakan sumber inspirasi untuk dirinya berusaha gigih untuk kehidupan lebih baik dan bijak mencari peluang.

“Saya kagum dengan semangat dan idea bapa yang banyak, bapa seorang yang rajin dan dia model terbaik kenapa saya minat untuk berbakti kepada tanah,” katanya memegang prinsip gagal sekali bukan bermakna gagal selama-lamanya.


Siti Sarah Meninggal Dunia

KUALA LUMPUR: Bintang seni, Siti Sarah Raissuddin, 37, menghembuskan nafas terakhirnya tepat pukul 5.13 pagi tadi di Hospital Universiti Kebangsaan Malaysia (HUKM).

Berita duka itu disampaikan pihak pengurusan penyanyi bersuara emas itu, Indigital Music.

“Dengan berat hati dan berdukacita, kami ingin memaklumkan bahawasanya Siti Sarah Raissuddin telah meninggal dunia pukul 5.13 pagi di Hospital Universiti Kebangsaan Malaysia (HUKM).

“Terima kasih kepada semua yang tidak putus-putus memberikan doa serta sokongan kepadanya sejak dimasukkan ke hospital beberapa hari yang lalu.

“Sebarang maklumat lanjut akan disalurkan dari semasa ke semasa. Al-Fatihah,” kata kenyataan itu.

Siti Sarah yang juga isteri kepada pelawak, Shuib meninggal dunia selepas beberapa bertarung nyawa melawan jangkitan Covid-19.

Terdahulu, penyanyi lagu malar segar, Kesetiaan itu juga terpaksa ditidurkan untuk proses pembedahan melahirkan anak dalam kandungan yang berusia tujuh bulan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Boleh Pergi Semenanjung & Sarawak, Serta Kembali Semula Sabah, Tetapi…

KUALA LUMPUR : Semua warganegara Malaysia yang sedang bercuti belajar atau mempunyai tugas secara rasmi di Sabah tidak dihalang untuk keluar ke Semenanjung atau Sarawak serta masuk semula ke Sabah sepanjang tempoh Perintah Kawalan Pergerakan, namun mereka perlu mendapatkan kelulusan Kerajaan Negeri Sabah terlebih dahulu.

Menurut Pengarah Jabatan Imigresen Malaysia (JIM) Sabah, Datuk Dr Muhamad Sade Mohamad Amin, hanya mereka yang menjalankan tugas dalam perkhidmatan penting (essential services) sama ada dalam sektor swasta atau kerajaan dibenarkan dengan mengemukakan surat pengesahan Ketua Jabatan atau majikan setiap kali tugasan.

“Penduduk bukan rakyat Sabah (Non-Sabahan) termasuk suami/isteri dan anak mereka dengan pemegang Pas Penduduk Tetap Sabah, Penduduk Sabah di bawah Pas Kerja, Pas Pelajar, Pas Lawatan Sosial Jangka Panjang atau apa-apa perintah pengecualian dibenarkan masuk tertakluk kepada kuarantin kendiri selama 14 hari, iaitu stay home notice.

“Pasangan yang bukan penduduk Sabah perlu menunjukkan bukti perkahwinan,” katanya dalam kenyataan yang dikeluarkan selepas penularan gambar di media sosial yang menyatakan tiga penumpang telah berlepas ke Semenanjung pada 1 April 2020 melalui Lapangan Terbang Tawau.

Katanya dakwaan penumpang berkenaan yang mendakwa telah diberi perlepasan ke Semenanjung menggunakan ‘orang dalam’ iaitu ‘bos imigresen’ pada hari kejadian adalah tidak benar dan tidak berasas.

Ini kerana berdasarkan peraturan semua warganegara Malaysia tidak dihalang untuk meninggalkan Negeri Sabah dan tidak perlu mendapat kebenaran khas dari pihak Imigresen tetapi hanya perlu melalui pemeriksaan Imigresen biasa sahaja.

Mengulas lanjut Dr Muhamad Sade berkata pihaknya telah berhubung dengan penumpang berkenaan dimaklumkan bahawa dia hanya menghubungi pegawai Imigresen untuk bertanya status kebenaran berlepas ke Semenanjung dan bukannya menggunakan ‘orang dalam’ seperti yang didakwa.

“Dia telah memohon maaf atas kejadian viral ini kepada Jabatan pada 1120hrs, 03 April 2020 dan berjanji akan memadam kenyataan bergambar tersebut di media sosial,” katanya lagi.

Sehubungan itu JIM Sabah, menasihatkan orang ramai supaya berhati-hati ketika membuat kenyataan di media sosial atau menyebarkan berita palsu yang mencemarkan imej jabatan kerajaan sebagai pemberi perkhidmatan di barisan hadapan sepanjang tempoh Perintah Kawalan Pergerakan (PKP). – Awani Online


Genap Setahun Brunei Bebas Covid-19, Kes Tempatan Terakhir 6 Mei 2020

LEBIH setahun kita bergelut dengan penularan virus Covid-19 dan telah pun menghadapi beberapa gelombang jangkitan. Tatkala kita berhempas pulas melandaikan lengkuk jangkitan, negara jiran Brunei Darussalam meraikan setahun bebas daripadanya.

Negara Brunei Darussalam dilaporkan tidak mempunyai kes baru Covid-19 selama satu tahun. Tiada kes tempatan di negara ini hingga hari 6 Mei lalu. Negara dengan populasi 450,000 penduduk itu pertama kali melaporkan kes Covid-19 pada 9 Mac 2020. Namun, pemerintah pantas bertindak untuk membendung penularan virus berbahaya ini.

Pemerintah Brunei telah melaksanakan peraturan sempadan dan perjalanan yang ketat untuk membendung penyebaran virus. Tegahan keluar negeri telah mula dikuatkuasakan mulai pada 16 Mac 2020 yang telah dimuatkan di dalam garis panduan permohonan kebenaran keluar negeri bagi rakyat dan penduduk Negara Brunei Darussalam bagi menghindari penularan wabak Covid-19.

Selain itu, para penuntut daripada negara ini yang melanjutkan pelajaran di luar negara dibawa pulang. Semua permohonan membawa masuk pekerja asing ditangguhkan serta warganegara asing termasuk yang transit tidak dibenarkan untuk memasuki negara itu.

Negara yang menjalankan sistem pemerintahan monarki mutlak ini juga telah menerapkan larangan untuk berkumpul ramai yang ketat, melakukan pengesanan kontak berasaskan teknologi dan kuarantin yang ketat untuk mencegah penularan kes tempatan.

Walaupun setahun bebas daripada kes tempatan, Brunei masih mengesan jangkitan Covid-19 pada pelancong asing.

Negara ini melaporkan satu kes baru yang diimport Covid-19 menjadikan jumlah nasional menjadi 229. Dengan penambahan itu, sebanyak 88 kes yang diimport telah disahkan sejak kes jangkitan tempatan terakhir pada 6 Mei 2020.

Menurut Kementerian Kesihatan Brunei, kes baharu itu adalah wanita berusia 20 tahun yang tiba dari Eropah melalui Singapura pada 23 April 2021.

Wanita berkenaan mengalami demam bersuhu tinggi, batuk dan hilang deria bau dan rasa sejak 30 April. Siasatan telah mengesahkan bahawa tidak ada kontak rapat untuk kes tersebut kerana dia dikuarantin sebaik tiba di negara itu.

Dia dirawat dan dipantau di Pusat Pengasingan Nasional bersama dengan enam kes aktif lain, semuanya dalam keadaan stabil. Sejumlah tiga kematian dan 219 pemulihan telah dilaporkan setakat ini di Brunei.

Negara pertama Asia Tenggara yang menerapkan syariat Islam itu memulakan Program Vaksinasi Nasional pada 3 April tahun ini dengan 17,776 orang telah menerima vaksin Covid-19 hingga 5 Mei 2021.

Brunei telah membenarkan penggunaan kecemasan untuk beberapa vaksin, iaitu Oxford-AstraZeneca, Pfizer-BioNTech, Sinopharm.

“Pada masa ini, vaksin Covid-19 masih dilaksanakan untuk fasa satu, yang terdiri daripada barisan depan, pelajar yang belajar di luar negara dan warga emas berusia 60 tahun ke atas,” kata Kementerian Kesihatan Brunei seperti yang dipetik daripada Xinhua.

“Keutamaan diberikan kepada petugas barisan hadapan dan warga emas kerana golongan ini mempunyai risiko yang lebih tinggi untuk dijangkiti Covid-19. Warga emas mempunyai risiko yang lebih tinggi untuk mengalami komplikasi yang lebih teruk,” kata kementerian itu.

Kementerian Kesihatan Brunei terus menggalakkan orang untuk mengambil bahagian dalam program vaksinasi nasional, walaupun tidak wajib.

“Mendapatkan vaksin Covid-19 adalah langkah paling berkesan untuk melindungi diri kita, keluarga dan masyarakat kita dari kesan berbahaya korona,” kata kementerian itu.

Bersama ini ingin berkongsi beberapa cara yang dilakukan Brunei dalam memelihara kesejahteraan rakyat dan inisiatif penjarakan fizikal dalam menangani pandemik ini.

1)Pembinaan Bangunan Pusat Pengasingan Kebangsaan di Daerah Tutong bagi menempatkan pesakit-pesakit yang telah pun disahkan positif dari jangkitan Covid-19 untuk dipantau rapi.

2)Pembinaan bangunan tambahan Makmal Rujukan Virologi Kebangsaan di Kampung Sumbiling, Bandar Seri Begawan bagi menambah kapasiti dan mempercepatkan proses ujian makmal bagi Covid-19.

3)Penyediaan Pusat-Pusat Pemantauan bagi warga asing, rakyat dan penduduk Negara Brunei Darussalam yang masuk ke Negara Brunei Darussalam dari luar negara bagi menjalankan kuarantin.

4) Penyediaan Self Assessment Tool healthinfo.gov.bn bagi membantu individu untuk membuat penilaian jika mereka menghidap simptom-simptom COVID-19 dan usaha untuk menghasilkan masa sebenar ataupun real-time Government dashboard.

5) Pembukaan Sementara Jambatan Penghubung Daerah Brunei-Muara bagi memudahkan aksesibiliti ke daerah Temburong. Jambatan berkenaan adalah dibukakan dari pukul 6 pagi hingga 6 petang sahaja setiap hari bermula 19 Mac 2020.

6) Elaun khas sebanyak $400  sebulan iaitu sebanyak RM1242.80 khusus kepada para doktor, jururawat, parademik, pemandu, ambulan, sukarelawan, pembersih, penjaga keselamatan dan kesemua mereka yang bertugas dengan Kementerian Kesihatan Brunei.

7) Pemantauan harga barangan sentiasa dijalankan bagi barangan seperti beras, gula dan barangan keperluan lain contohnya sanitizer tangan dan pelitup muka bagi melindungi pengguna.

8) Memperkasa perkhidmatan telekomunikasi bagi dapat memenuhi jangkaan permintaan yang makin meningkat.

9) Penutupan sementara masjid, surau dan balai ibadah seluruh negara Brunei Darussalam.

10) Acara-acara keramaian atau berkumpulan termasuk majlis perkahwinan dan acara kesukanan adalah tidak dibenarkan buat sementara waktu.

11) Premis-premis makanan termasuk restoran, kedai makan, kedai minum, kafe, medan selera, gerai makan dan seumpamanya tidak dibenarkan untuk menyajikan makanan di premis-premis dan hanya dibenarkanuntuk menyediakan makanan untuk dibawa pulang saja (takeaway). Kompleks dan fasiliti sukantertutup diseluruh negara termasuk gimnasium, pusat boling dan padang golf serta muzium-muzium dan galeri, pusat-pusat belia, perpustakaan negara itu ditutup operasi.

Syabas buat Brunei yang berjaya menangani dan bebas pandemik. Semoga kita mengambil iktibar dan sama-sama  melaksanakan langkah yang dianjurkan oleh kerajaan untuk mengekang penularan virus ganas Covid-19 ini. – SinarPlus

Sumber: CNN Indonesia, brudirect & Ministry of Transport and Infocommunications Brunei

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cemburu, Bunuh & Bakar Mayat Isteri, Lelaki Ini Diburu Polis

KENINGAU: Polis sedang giat memburu seorang lelaki berusia 40-an yang disyaki membunuh dan membakar mayat isterinya yang ditemukan rentung di kawasan semak sebuah kebun di Batu 8, Jalan Sook, di sini, Khamis lalu.

Ketua Polis Keningau, DSP Shahrudin Mat Hussin, berkata, mangsa dikenali sebagai Sarah Israkil, 44, berbangsa Suluk Filipina dan bukan seorang remaja tempatan sebagaimana yang ditularkan dalam media sosial.

Katanya, berdasarkan siasatan awal mendapati mangsa bergelut sebelum dibunuh dan dibakar oleh suspek akibat cemburu.“Mayat mangsa diseret lima meter ke bawah pokok mangga untuk dibakar sehingga sukar dicam untuk tujuan melupuskan bukti,” katanya kepada pemberita di sini, hari ini.

Menurutnya, dapatan Pasukan Forensik Ibu Pejabat Polis Kontnjen (IPK) Sabah ke atas mayat mangsa mendapati terdapat enam kesan tikaman di seluruh anggota badan mangsa.

Shahrudin berkata berdasarkan keterangan saudara terdekat mangsa, motif pembunuhan berpunca daripada cemburu dan suami mangsa sedang diburu untuk membantu siasatan.

Katanya orang ramai yang mengetahui lokasi terkini suspek diminta menghubungi balai polis berdekatan.

Pada kejadian jam 7.20 pagi itu, polis Keningau menerima panggilan daripada orang awam mengenai penemuan mayat dalam keadaan terbakar di kawasan kebun tersebut.


COVID-19: Mangsa Maut Di Sepanyol Atasi Negara China

MADRID: Angka kematian akibat koronvirus baharu (Covid-19) di Sepanyol meningkat kepada 3,438 orang pada Rabu, berbanding 738 orang pada hari sebelumnya.

Ia menjadikan Sepanyol melepasi China dari segi jumlah korban. Negara itu itu di tangga kedua dalam jumlah kematian akibat Covid-19, selepas Itali.

Sebelum ini, media melaporkan lebih tiga bilion penduduk dunia kini menjalani perintah berkurung yang dilaksanakan kerajaan negara mereka.

Ia sebagai usaha mengelak ancaman wabak koronavirus yang sudah mengakibatkan lebih 20,000 kematian setakat ini.

Jumlah kematian itu membabitkan 182 negara di seluruh dunia dan dilaporkan lebih 450,000 individu dijangkiti Covid-19 setakat ini.

Setiausaha Agung Pertubuhan Bangsa-Bangsa Bersatu (PBB), Antonio Gutteres berkata, hanya kesepaduan semua pihak yang dapat menghentikan penularan wabak berkenaan.

“Covid-19 mengancam semua individu jadi kita semua perlu melawannya

“Tindakan dari sesebuah negara saja tidak memadai sebaliknya memerlukan kerjasama di peringkat global dan solidariti ke arah itu yang paling utama,” katanya. – AFP


Tiada Rahsia Berhubung Formula Baharu Pendapatan Sabah, Kata Jeffrey

KOTA KINABALU: Seorang pemimpin Sabah menolak dakwaan Ahli Parlimen daripada Warisan yang mengatakan kerajaan persekutuan secara rahsia meminda peraturan perlembagaan berhubung formula perkongsian cukai ke atas hasil persekutuan yang dikutip dari negeri ini.

Presiden STAR Jeffrey Kitingan yang juga Timbalan Ketua Menteri, berkata semakan formula asal dibuat pada 1970 mengikut Perkara 112D Perlembagaan Persekutuan.

“Tiada rahsia di sebalik perintah pindaan. Ia diterbitkan dalam warta rasmi kerajaan. Ia bukannya cubaan tersembunyi oleh kerajaan persekutuan bagi meminda Perlembagaan Persekutuan,” katanya.

Beliau berkata, dua Ahli Parlimen daripada Warisan, Azis Jamman (Sepanggar) dan Isnaraissah Munirah Majilis (Kota Belud), didakwa “sengaja mencetuskan drama” dengan membuat tuduhan terhadap kerajaan persekutuan, semalam, kerana mendakwa mengubah secara tidak berperlembagaan berhubung formula perkongsian cukai dan secara rahsia menyembunyikan perkara itu sejak 1970.

Azis berkata, beliau mendapati kerajaan persekutuan dan kerajaan Sabah bersetuju untuk menyemak geran mengikut Perkara 112D Perlembagaan Persekutuan, menjadikan formula asal mengikut Perkara 112C terbatal.

Kitingan berkata, pada 1969, pendapatan bersih Sabah, berdasarkan formula 40%, adalah kira-kira RM22 juta apabila semakan dilakukan, dan sejumlah RM20 juta dipersetujui sebagai geran tahunan kerajaan persekutuan, dengan peningkatan 7.5% setahun.

Bagaimanapun, selepas 48 tahun, jumlah yang sepatutnya diberikan adalah jauh lebih tinggi berbanding RM26.7 juta, yang mana Sabah menerimanya setiap tahun.

“Inilah sebabnya kerajaan Gabungan Rakyat Sabah menolak geran khas persekutuan berjumlah RM52 juta yang dipersetujui kerajaan Pakatan Harapan-Warisan,” katanya.

“Sekiranya, kita bersetuju, ini bermakna kita menerima bahawa kerajaan persekutuan boleh membayar sejumlah kecil, sambil mendakwa mereka sudah menunaikan kewajipan mereka,” kata Kitingan.

Beliau berkata, kerajaan Sabah hari ini, menuntut semakan rasmi secara tersusun berbanding semakan secara ‘ad-hoc’ atau bergantung kepada arahan eksekutif daripada Perdana Menteri.

“Semakan ini adalah mandatori menurut perlembagaan. Ia mesti diadakan antara dua kerajaan ini berbanding menerusi jawatankuasa perundingan bersama. Ia mesti dilaksanakan antara ketua kerajaan, bukannya ahli dari beberapa jawatankuasa. Perdana Menteri dan Ketua Menteri Sabah mesti hadir di meja rundingan.

“Kami menuntut semakan kewangan yang dibayar secara penuh mengikut formula perkongsian 40% yang dikutip dari Sabah, dan tunggakan berdasarkan kenaikan tahunan 7.5% sejak 1974.”

Kitingan berkata, jumlah itu termasuk faedah kompaun, berjumlah kira-kira RM1 bilion, manakala “pembayaran penuh perkongsian pendapatan 40% mungkin bernilai berbilion”.

Beliau berkata, partinya tidak akan teragak-agak menyokong Warisan sekiranya terbukti kerajaan persekutuan cuba menceroboh hak Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


17 tahun putar lagu Nike Ardilla

SULAWESI: Sejak 17 tahun lalu, sebuah restoran di Wonomulyo, Polewali Mandar hanya memutarkan lagu penyanyi Nike Ardilla yang meninggal dunia akibat kemalangan jalan raya pada 1995.

Restoran yang turut diberi nama Nike Ardilla itu dibuka pada 2002 dan pemiliknya memasang lagu penyanyi popular Indonesia berkenaan setiap hari.

Malah, menurut Tribun Jateng, makanan serta minuman turut bersertakan judul lagu-lagu nyanyian Nike yang juga pelakon dan model dari Bandung.

Antara masakan kegemaran pelanggan adalah sate ayam Seberkas Sinar, ayam goreng Sandiwara Cinta, ayam bakar Nike Ardilla dan nasi goreng Bintang Kehidupan.

Nike yang popular menerusi lagu Bintang Kehidupan meninggal dunia pada usia 19 tahun selepas kereta dipandunya merempuh konkrit jalan di Bandung, kira-kira jam 3 pagi. – Agensi


Penyampai Radio Tawau FM Mohon Maaf Siar Azan Maghrib Awal 4 Minit

TAWAU : Penyampai radio Tawau FM, Mohd Safwan Junit membuat permohonan maaf terbuka susulan kesilapannya menyiarkan azan maghrib empat minit lebih awal.

Mohd Safwan menerusi laman Facebook menjelaskan bahawa berlaku kesilapan teknikal apabila azan maghrib disiarkan dua kali iaitu pada 6.16 petang dan 6.20 petang Ahad.

“Saya, Mohd Safwan bin Junit, penyampai yang bertugas petang ini dalam Syoknya Hujung Minggu telah melakukan kesilapan teknikal yang mana azan maghrib telah disiarkan dua kali, iaitu sekitar 6.16 petang dan yang kedua 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.

Dia menegaskan perkara yang berlaku itu disebabkan kesilapan teknikal dan dirinya sendiri.

Oleh itu, Mohd Safwan memohon maaf secara peribadi kepada warga Tawau yang terkesan dengan situasi tersebut.

“Kesilapan ini, adalah kesilapan dari diri saya sendiri dan bukan RTM Tawau atau Tawau FM.

“Yang baik datangnya dari Allah dan yang kurang itu datangnya dari kelemahan diri saya sendiri. Mohon ‘share’ permohonan maaf ini,” ujarnya.


Jenifer Menawarkan Biasiswa Kerajaan Negeri Kepada Frendley

PEMBANTU Menteri Pelajaran dan Inovasi Jenifer Lasimbang melawat Frendley David Likey, anak sulung daripada tujuh orang anak Rowhinda Jumin (balu kepada Likey dari Kampung Terian, Penampang).

Jenifer yang juga Ahli Dewan Undangan Negeri (ADUN) Moyog menjelaskan lawatan itu adalah bagi menawarkan biasiswa Kerajaan Negeri Sabah kepada Frendley yang menyatakan hasrat untuk berkecimpung dalam bidang kulinari.

Menurutnya, semasa penggulungan di persidangan Dewan Undangan Negeri (DUN) Sabah baru-baru ini, Menteri Pelajaran dan Inovasi Datuk Yusof Yacob telah mengumumkan kepada setiap ADUN untuk mengenal pasti lima calon dari keluarga B40 di setiap kawasan masing-masing untuk melanjutkan pelajaran khususnya dalam bidang kemahiran dalam usaha menaikan taraf kehidupan mereka.

Jenifer (kanan) ketika mengadakan lawatan itu kepada keluarga itu turut menyumbangan barangan keperluan harian seperti makanan serta minuman – BorneoToday


Malaysia Akan Pertahan Sabah Hingga ‘Titisan Darah Terakhir’

KUALA LUMPUR: Malaysia tegas dengan pendirian tidak akan berkompromi dengan sebarang tuntutan asing terhadap Sabah, dan akan kekal mempertahankan wilayah itu sehingga ke titisan darah terakhir.

Timbalan Menteri Luar Datuk Kamaruddin Jaffar memaklumkan kepada Dewan Rakyat hari ini, tindakan itu selari dengan pendirian kerajaan sejak penubuhan Malaysia pada 1963.

Katanya, pendirian tersebut diambil berdasarkan Laporan Suruhanjaya Cobbold bahawa lebih dua pertiga rakyat Sabah ketika itu mengambil keputusan untuk bersama dengan Malaysia, bukannya negara lain.

“Untuk makluman, sejak perkara ini dibahaskan pada mesyuarat kedua penggal ketiga yang lepas di Kamar Khas dan di Dewan Negara, masih tidak ada apa-apa perubahan terhadap perkara ini.

“Kerajaan Malaysia telah lama menegaskan pendirian kita mengenai isu tuntutan Sabah secara jelas dan konsisten.

“Malaysia tidak akan sekali-kali dan sampai bila-bila melayan atau mengiktiraf sebarang bentuk tuntutan oleh mana-mana pihak asing ke atas negeri Sabah.

“Isu tuntutan ke atas Sabah oleh Filipina bukan sahaja tidak berasas, malah tidak relevan.

“Sabah adalah sebuah negeri dalam Persekutuan Malaysia berdasarkan keputusan Suruhanjaya Cobbold pada 1962, di mana rakyat Sabah telah melaksanakan hak menentukan sendiri (self-determination) status negeri mereka untuk berada di dalam Persekutuan Malaysia.

“Laporan Suruhanjaya Cobbold telah dikemukakan kepada Pertubuhan Bangsa-Bangsa Bersatu (PBB) pada 1 Ogos 1962 dan mengesahkan bahawa lebih daripada dua pertiga rakyat Sabah memilih untuk menyertai Malaysia pada tahun 1963.

“Beliau berkata demikian ketika menjawab soalan Datuk Azizah Mohd Dun (Bersatu-Beaufort) yang ingin mengetahui status kedudukan Sabah berkaitan isu tuntutan negara Filipina terhadap negeri itu.

Mengulas lanjut, Kamaruddin berkata, beliau setuju dengan pandangan Azizah bahawa isu tersebut telah berlarutan sekian lama dan tenggelam timbul.

Ujarnya, setiap kali isu tersebut dibangkitkan, Malaysia akan menolak tegas dengan mengadakan nota bantahan kepada Kerajaan Filipina, membuat kenyataan media, serta memanggil Duta Besar Filipina ke Malaysia untuk menuntut penjelasan.

Kepada soalan tambahan Azizah berhubung langkah kerajaan bagi memastikan perkara itu tidak berlarutan, Kamaruddin berkata, Kerajaan Perikatan Nasional sentiasa serius dalam menjayakan Perjanjian Malaysia 1963.

“Dalam Belanjawan 2021, Menteri Kewangan telah umumkan belanjawan terbesar bukan saja kepada Malaysia tapi untuk Sabah sendiri.

“Tindakan ini untuk memastikan rakyat Sabah kekal menyokong keberadaan dalam Malaysia, dan akan menangkis percubaan mana mana negara untuk menuntut negeri itu,” katanya lagi.

Pada Ogos lepas, Filipina telah meluluskan rang undang-undang (RUU) baharu memasukkan Sabah dan Zon Ekonomi Eksklusif (EEZ) sejauh 200 batu sebagai sebahagian peta pasport negara itu.

Situasi itu menimbulkan kemarahan beberapa pihak dalam negara ini, dan Kementerian Luar mengambil pendirian tegas membantah tindakan provokasi itu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencipta Konsep ”Copy-Cut-Paste” Meninggal Dunia

Pengasas konsep ”cut-copy-paste”, Larry Tesler dilaporkan meninggal dunia di usia 74 tahun, Isnin lepas, menurut laporan CNET.

Sebahagian besar masyarakat dunia, nama ahli sains komputer Larry Tesler memang tidak begitu terkenal dengan nama-nama tokoh teknologi lain, seperti Bill Gates, Steve Jobs, atau Mark Zuckerberg.

Walau bagaimanapun, Larry Tesler telah membuat sumbangan yang terbesar dalam industri teknologi untuk menjadikan komputer dan peranti mudah alih lebih mudah digunakan seperti sekarang.

Terdapat beberapa sumbangan Larry kepada industri teknologi. Sebelum menyertai Xerox Palo pada tahun 1973, Larry memulakan kerjayanya pada tahun 60-an sebagai pengatur dan penyelidik Stanford AI.

Salah satu penemuannya ketika bekerja di Xerox adalah sesuatu yang sangat umum, dan sering dilupakan oleh kebanyakan orang ketika seseorang menciptakannya.

Bersama Tim Mott, rakannya di Xerox, Larry mencipta ciri atau arahan yang sering kita gunakan setiap hari, iaitu cut-copy-paste.

Walaupun dia tidak menemui idea asas untuk memindahkan teks digital dari satu tempat ke tempat lain, tetapi Larry yang mencipta kaedah khas dan penamaan arahan sehingga sekarang.

Tesler kemudian secara rasmi menyertai Apple pada tahun 1980. Dia merupakan salah satu tokoh pertama yang menyumbang kepada pembangunan Apple.

Bukan itu sahaja, ia juga bertanggungjawab untuk meningkatkan penampilan antara muka (UI) sebelumnya, dan mengarah kepada populariti ciri cut-copy-paste.

Pada tahun 1986, beliau dilantik sebagai VP teknologi canggih di Apple, dan dinaikkan pangkat menjadi VP dan Ketua Saintis pada tahun 1993.

Selepas meninggalkan Apple pada 1997, Larry menjadi pengasas bersama Perisian Stagecast. Beliau juga bekerja di Amazon, Yahoo, dan syarikat teknologi lain sebelum menjadi perunding pada tahun 2009.

Sumbangan Larry kepada industri teknologi moden sangat besar.

Kerja-kerja beliau di Xerox dan Apple menimbulkan banyak inovasi yang kemungkinan besar tidak ramai yang akan melihatnya.

Selain itu, pendekatan penglihatannya terhadap sistem pengkomputeran moden adalah salah satu sebab penting komputer bergerak dari perkakasan bersaiz besar ke dalam peranti dalam kehidupan seharian kita.


CIQ Tawau Dikawal Syarikat Konsesi, Kenakan Bayaran Melampau

KOTA KINABALU: Kompleks Kastam, Imigresen dan Kuarantin (CIQ) Tawau yang merupakan gerbang negeri melalui jalan laut dari Indonesia didakwa kini ‘dikawal’ oleh sebuah syarikat konsesi yang mengenakan pelbagai bayaran melampau ke atas setiap individu yang menggunakan pintu masuk berkenaan.

Menurut sumber, pihak konsesi mengaut keuntungan ke atas setiap pelancong atau rakyat Indonesia dari Tarakan dan Nunukan dengan mengambil bayaran kepala dan bagi setiap kilogram barang yang dibawa melalui CIQ berkenaan.

Berdasarkan aduan yang diterima, setiap individu atau pelancong sama ada yang baru sampai atau keluar dari Tawau melalui CIQ itu dikenakan caj kepala RM15 yang tidak pernah berlaku di mana-mana CIQ dalam negara.

Selain itu, kata sumber itu, biasanya setiap barangan yang dibawa masuk atau keluar dari mana-mana CIQ akan melalui pemeriksaan keselamatan Kastam sahaja, namun di situ pihak konsesi turut mengenakan caj RM1.30 bagi setiap kilogram.

“Caj ini melampau dan tidak logik. Sepatutnya kalau pelancong datang dari Nunukan atau Tarakan mereka sudah membayar cukai di sana seperti menaiki kapal terbang, kita bayar di lapangan terbang tempat berangkat bukannya selepas mendarat, tetapi di CIQ ini berlainan.

“Sama juga kalau bawa barang masuk atau keluar semuanya dikenakan bayaran RM1.30 sekilogram dan hasilnya semua dikaut oleh syarikat konsesi yang menguruskan CIQ itu,” katanya kepada Borneo Today hari ini.

Sumber tersebut berkata, walaupun beberapa agensi penguatkuasa seperti Jabatan Imigresen dan Jabatan Kastam Diraja Malaysia (JKDM) ditempatkan di situ, namun kakitangan syarikat konsesi itu yang dilantik oleh kerajaan terdahulu yang paling berkuasa membuat keputusan.

“Paling jelas apabila Majlis Keselamatan Negara (MKN) sebelum ini telah menetapkan dua buah feri khas untuk menghantar pulang rakyat Indonesia yang tidak memiliki dokumen di Sabah tetapi kedua-dua feri itu tidak digunakan.

“Sebaliknya pihak konsesi menggunakan feri lain untuk tujuan itu demi mengaut keuntungan tanpa memikirkan tentang soal keselamatan setiap penumpang tersebut,” katanya.

Sementara itu, Ahli Dewan Undangan Negeri (ADUN) Merotai, Sarifuddin Hata ketika dihubungi berkata, aduan tentang masalah di CIQ itu telah diterima dan perlu diatasi segera.

“Saya juga menerima pelbagai aduan seperti itu kerana pelancong atau individu yang melalui CIQ berkenaan dipaksa membayar caj yang tidak sepatutnya.

“Pelancong-pelancong juga ada meluahkan kekesalan tentang bayaran yang dikenakan menyebabkan imej Tawau terjejas,” jelas beliau.

Sarifuddin yang juga Pembantu Menteri Kewangan negeri berkata, tahun 2019 telah diisytihar sebagai Tahun Melawat Tawau, namun sektor pelancong di situ akan terjejas disebabkan segala keburukan yang berlaku di CIQ.

“Sebagai barisan depan yang bertugas di pintu masuk, kakitangan awam di situ sepatutnya memberikan contoh yang baik tetapi disebabkan tindakan konsesi itu banyak aduan diterima,” tambah beliau. – BorneoToday